1. Ўзбекистон Бадиий Академиясининг Низоми, унинг таркибидаги муассасалар рўйхати, марказий аппарати штатлар жадвали 1, 2, 3 ва 3а-иловаларга мувофиқ тасдиқлансин.\nЎзбекистон Бадиий Академияси ўз фаолияти тўғрисида Ўзбекистон Республикаси Вазирлар Маҳкамасига ҳисоб беради;\nАкадемия раиси ва унинг ўринбосарлари Вазирлар Маҳкамаси томонидан тайинланади;\nмақоми, меҳнатга ҳақ тўлаш, ижтимоий-маиший, тиббий ва транспорт хизмати кўрсатиш шартлари борасида Ўзбекистон Бадиий Академияси раиси Ўзбекистон Республикаси вазирига, унинг ўринбосарлари Ўзбекистон Республикаси вазири ўринбосарларига тенглаштирилади.\nБадиий Академиянинг дастлабки ҳақиқий аъзолари сони 21, фахрий аъзолари сони 11 кишидан иборат бўлади ва уларга энг кам ойлик иш ҳақининг 2,5 баравари миқдорида ойлик гонорар тўланади.\nВазирлар Маҳкамасининг 1997 йил мартдаги 131-сон қарорига\nЎзбекистон Бадиий Академияси ўзбек халқи миллий меросининг ажралмас, нодир қисми сифатида Ватанимиз ҳудудида қадим замонлардан мавжуд бўлган жаҳон тасвирий, амалий, миниатюра санъати тарихи ва ривожига буюк ҳисса қўшган бадиий мактабларимизнинг узвий давомчисидир.\n1. Ўзбекистон Бадиий Академияси (кейинги ўринларда — «Академия») Ўзбекистон Республикаси Президентининг «Ўзбекистон Бадиий Академиясини ташкил этиш ҳақида» 1997 йил 23 январдаги Фармонига мувофиқ ташкил этилган ижодий, илмий, ўқув ва ишлаб чиқариш муассасаси ҳисобланади ва миллатнинг маънавий мулки сифатида Ўзбекистон Ҳукумати ҳомийлигида фаолият юритади.\n2. Академия ўз фаолиятида Ўзбекистон Республикасининг Конституциясига, амалдаги қонунларига, Ўзбекистон Республикаси Президентининг фармонлари ва фармойишларига, Ўзбекистон Республикаси Олий Мажлиси қарорларига, Вазирлар Маҳкамаси қарорлари ва фармойишларига ҳамда мазкур Низомга амал қилади.\n3. Академия Низоми Вазирлар Маҳкамаси томонидан тасдиқланади.\n4. Академия Ўзбекистон Республикасининг вазирлиги мақомига эга бўлиб, ўз фаолияти бўйича Вазирлар Маҳкамаси олдида ҳисоб беради.\n5. Академия ўзининг гербли муҳри ва бошқа рамзий ашёларига эга юридик шахс ҳисобланади.\n6. Академия банк муассасаларида белгиланган тартибда ўз ҳисоб-китоб ва валюта счётларини очади.\n1. Халқимизнинг бой маданий меросини, тасвирий, амалий, миниатюра санъати анъаналарини ривожлантириш, жаҳон санъати тажрибаларини ижодий ўзлаштириш.\n2. Ёш авлодни миллий маданиятимизга ҳурмат ва ундан чуқур ғурурланиш туйғулари руҳида тарбиялаш.\n3. Ўзбекистон халқлари маданияти ва санъатининг равнақи йўлида юксак профессионал миллий бадиий ижодиётни ривожлантириш тасвирий ва амалий санъат, дизайн ва халқ ҳунармандчилиги соҳалари бўйича юқори малакали мутахассислар тайёрлаш.\n4. Ўзбек халқининг бадиий мероси, унинг жаҳон санъати тарихидаги ўрни, тараққиёт босқичлари ва замонавий йўналишларни чуқур ўрганиш ҳамда ривожланиш истиқболларини белгилаш, миллий мустақиллик ғояларига мос тадқиқотлар, дарсликлар, методик қўлланмалар яратиш.\n5. Санъат назарияси ва амалиёти соҳасида миллий мутахассисларни тайёрлаш, таълим тизимини мунтазам равишда такомиллаштириб бориш.\n6. Тасвирий ва амалий санъат ижодкорларини, энг аввало, ёш истеъдодларни халқимизнинг бой маънавий дунёси, озод ва обод Ватан келажаги олдида масъулиятли бўлиш, миллий ўзликни англаш ғояларини тараннум этувчи ёрқин асарлар яратишга йўналтириш ҳамда бу ҳаракатларни рағбатлантириш.\n7. Ижодкорларни, иқтидорли ёшларни ижтимоий-иқтисодий муҳофаза қилиш ҳамда соҳа муассасаларининг моддий-техник негизини мустаҳкамлашни давлат йўли билан қўллаб-қувватлаш.\n8. Миллий санъатимизнинг келажагини белгилаб берадиган ёш истеъдодларни излаб топиш ва уларни ижодий ўстиришнинг изчил тизимини яратиш.\n9. Олий, ўрта махсус ва бошланғич таълим, шунингдек, илмий педагогик кадрларни тайёрлаш соҳалари бўйича бадиий-методика ва илмий етакчилик қилиш.\n10. Халқаро ижодий, илмий алоқаларни мустаҳкамлаш, Ўзбекистонда ва хорижда кенг кўргазма фаолияти орқали миллий санъатимиз ютуқларини дунё жамоатчилигига танитиш, симпозиумлар ва бошқа анжуманлар ўтказиш.\n11. Жаҳондаги етакчи Бадиий академиялар, шу йўналишдаги ўқув юртлари, муассасалар, ташкилотлар, жаҳон маданияти ва санъати усталари билан илғор тажрибалар алмашиш мақсадида ҳар томонлама алоқаларни ривожлантириш.\n12. Академия таркибидаги муассасаларнинг ташкилий, ижодий моддий-техник базаси замонавий техника ҳамда зарур анжом, жиҳоз ва материаллар билан таъминланиши учун тегишли чоралар кўриш.\n13. Бу вазифаларни бажариш учун Академия:\nижодий, илмий ва ўқув-методик масалалар бўйича сессиялар, семинар ва кенгашлар ўтказади;\nАкадемиянинг илмий-тадқиқот муассасалари ва ўқув юртларининг фаолият йўналишларини белгилайди;\nбадиий ижодиётнинг муҳим муаммолари ва йўналишлари бўйича тегишли бўлим, шўъба ва комиссиялар ташкил қилади;\nбадиий ижодиётнинг асосий йўналишлари бўйича белгиланган тартибда илмий ишлар, ўқув қўлланмалари, услубий ва илмий-оммабоп адабиётларни нашр қилади;\nёш, иқтидорли рассомлар, дизайнчилар, халқ усталари ва санъатшуносларга ижодий фаолиятларида ва таҳсил олишларида махсус жамғарма орқали тегишли ёрдам кўрсатади;\nҳар икки йилда бир марта тасвирий ва амалий санъат, дизайн, халқ ҳунармандчилиги, санъатшунослик соҳасидаги энг яхши асарлар учун танлов асосида Академиянинг олтин ва кумуш медалларини, дипломларини беради;\nЎзбекистондаги олий бадиий ўқув юртлари битирувчиларининг энг яхши диплом ишлари учун олтин, кумуш ва бронза медаллари, хорижий бадиий олий ўқув юртларининг битирувчилари учун эса Ўзбекистон Бадиий Академиясининг дипломларини таъсис қилади.\nIII. АКАДЕМИЯ ТАРКИБИ\n1. Академия таркибида Академиянинг Қорақалпоғистон Республикаси бўлими ҳамда ижодий, ўқув ва илмий йўналишлар бўйича бўлимлар, Бадиий ижодкорлар уюшмаси, махсус жамғарма, ижодий, илмий-тадқиқот, ўқув, тарғибот, кўргазма, нашр муассасалари ва бошқа ташкилотлар фаолият олиб боради.\n2. Академия санъат ва санъатшунослик бўйича барча фаолиятларни мувофиқлаштириб борувчи қуйидаги бўлимларга эгадир:\nАкадемиянинг Қорақалпоғистон Республикаси бўлими;\nрангтасвир ва графика;\nсанъат тарихи ва назарияси;\n3. Академиянинг бўлимлари:\nижодий, илмий ва ўқув-методик бўғинлар ҳисобланиб, Академиянинг ҳақиқий ва фахрий аъзоларини бирлаштиради;\nилмий-тадқиқот муассасалари, олий, ўрта махсус ўқув юртлари, бошланғич бадиий билим юртларидаги ўқув жараёнига академик раҳбарликни амалга оширади;\nсанъатнинг турли йўналишларидаги ижодий жараённинг ривожланиши ва ижод, илм-фан ва таълим соҳаларидаги халқаро алоқаларнинг кенгайишига имкон яратади.\n4. Бўлим ишларига Бошқарув кенгаши раиси томонидан лавозимга тайинланадиган академик котиб раҳбарлик қилади.\n5. Бўлимлар ўз фаолиятини Академия раиси тасдиқлаган махсус дастур ва низом асосида олиб боради.\n6. Бўлимлар ўз фаолияти юзасидан Бошқарув кенгашига ҳисоб беради.\n7. Академиянинг Қорақалпоғистон Республикаси бўлими юридик шахс мақомига эга бўлиб, республика ҳудудидаги илмий, ижодий, педагогик фаолият билан доимий шуғулланувчи аъзоларини бирлаштиради ва Академия Бошқарув кенгаши томонидан белгиланган тартибда тасдиқланган Низом асосида фаолият юритади.\n8. Академиянинг Қорақалпоғистон Республикаси бўлимининг раиси Академия раиси тавсиясига кўра Қорақалпоғистон Республикаси Вазирлар Кенгаши томонидан тайинланади ва лавозимига кўра Академия раисининг ўринбосари ҳисобланади.\nБАДИИЙ ИЖОДКОРЛАР УЮШМАСИ (МАЖЛИСИ)\n9. Бадиий ижодкорлар уюшмаси ўз фаолиятини умумий йиғилишда қабул қилинган ва Академия раиси тасдиқлаган Низом асосида олиб боради.\n10. Академия таркибига қуйидаги муассасалар киради:\n— Санъатшунослик илмий-тадқиқот институти;\n— Камолиддин Беҳзод номидаги Миллий рассомлик ва дизайн институти (ўрта махсус таълим бўғини билан);\n— Қорақалпоғистон Республикаси, вилоятлар ва Тошкент шаҳар тасвирий ва амалий санъат лицейлари;\n— Марказий кўргазма зали;\n— «Хамар» халқаро алоқалар маркази;\n— Бадиий кўргазмалар дирекцияси;\n— махсус жамғарма;\n— «Оқтош» ижод уйи;\n— санъат ва халқ анъаналари маркази.\n11. Юқорида қайд этилган ва янги ташкил этиладиган муассасалар Академия раиси тасдиқлаган ва белгиланган тартибда рўйхатдан ўтказилган Низомлар асосида фаолият юритадилар.\n12. Академия ва унинг муассасалари қошида фаолият йўналиши Академиянинг мақсади ва вазифаларига мос бўлган, мулкчиликнинг турли шаклларидаги ижодий, илмий, ишлаб чиқариш корхона ва бирлашмалари ташкил этилади.\n13. Академия, унинг муассасалари, ташкилотлари Ўзбекистон Республикасининг амалдаги қонун ҳужжатлари доирасида ижодий илмий, ноширлик, кўргазма фаолияти билан шуғулланади, ташқи иқтисодий алоқалар ўрнатади.\nIV. АКАДЕМИЯНИНГ БОШҚАРУВ КЕНГАШИ\n1. Академиянинг Бошқарув кенгаши унинг юқори органи ҳисобланади.\n2. Академия Бошқаруви кенгаши Академия раиси, раис ўринбосарлари, бош илмий котиб, академик-котиблар, Академиянинг ҳақиқий аъзолари, Академия таркибидаги йирик муассасаларнинг раҳбарларидан ташкил топади.\n3. Академиянинг Бошқарув кенгаши:\nАкадемия ва унинг тасарруфидаги ташкилот, бўлим иш режаларни, ҳисоботларини, тадбирларини муҳокама қилади ва тасдиқлайди;\nБадиий ижодкорлар уюшмаси Мажлиси ҳамда тегишли ваколатга эга бўлган ташкилотлар тавсияларига асосан Академиянинг ҳақиқий ва фахрий аъзоларини сайлайди;\nАкадемия фаолиятининг истиқболли устувор йўналишларини белгилайди, жорий вазифалари бўйича конференция, семинар, ижодий симпозиумлар, кўргазмалар тайёрлайди ва ўтказади;\nноширлик ишларини режалаштиради;\nАкадемия тасарруфидаги бўлимлар, ташкилотлар, муассасаларни ташкил қилиш, қайта ташкил этиш ва тугатиш ҳақидаги таклифларни ишлаб чиқади ва белгиланган тартибда тегишли идораларга тақдим қилади;\nАкадемиянинг Низомига зарур ўзгартиришлар ва қўшимчалар киритиш юзасидан таклифлар тайёрлайди;\nзарурат бўлса Академия фаолиятига тааллуқли бошқа масалаларни ҳам кўриб чиқади.\n4. Академия Низомига ўзгартириш ва қўшимчалар Бошқарув кенгаши аъзоларининг рўйхат бўйича умумий сонидан учдан икки қисмининг ёқлаб овоз бериши йўли билан қабул қилинади ва Ўзбекистон Республикаси Вазирлар Маҳкамаси томонидан тасдиқланади.\n5. Академиянинг Бошқарув кенгаши йиғилишида рўйхатдаги аъзоларнинг камида учдан икки қисми қатнашиб, қабул қилинаётган қарорга кўпчилик овоз берган тақдирдагина мазкур қарор ҳуқуқий кучга эга деб ҳисобланади.\n6. Юридик шахс ҳуқуқига эга илмий тадқиқот, ўқув, нашриёт ва ижодий-хўжалик ташкилотларининг рўйхатини белгилайди.\nV. АКАДЕМИЯ РАИСИ\n1. Академия фаолиятига раис раҳбарлик қилади. Академия раиси айни пайтда Академия Бошқарув кенгаши ва Бадиий ижодкорлар уюшмасининг ҳам раиси ҳисобланади.\n2. Академия раиси, унинг ўринбосарлари, Бош илмий котиб Бадиий ижодкорлар уюшмаси Мажлисининг тавсиясига биноан Ўзбекистон Республикаси Вазирлар Маҳкамаси томонидан тайинланади.\n3. Академия раиси:\nАкадемия Низоми талаблари, Бошқарув қарорлари барча аъзолар бўлим, ташкилот ва муассасалар томонидан бажарилишини таъминлайди;\nДавлат, жамоат, халқаро илмий-ижодий ташкилотлар, ўқув юртлари ва бошқа муассасалар билан муносабатларда Академия номидан иш кўради;\nАкадемия тасарруфидаги барча бўлим, муассаса ва ташкилотларнинг раҳбарларини шартнома асосида лавозимга тайинлайди ва вазифасидан озод қилади;\nАкадемия фаолиятига умумий ва жорий раҳбарликни амалга оширади;\nдавлатнинг юқори органлари, ижодий, илмий, ўқув муассасалари ва ташкилотларида Академия номидан вакиллик қилади ҳамда унинг манфаатларини ҳимоя қилади;\nАкадемиянинг тегишли бўлимлари томонидан ишлаб чиқилган ва тақдим этилган ижодий, илмий-тадқиқот ва ўқув-методик дастурларни тасдиқлайди ва уларнинг ижросини назорат қилади;\nАкадемиянинг ноширлик режаларини тасдиқлайди ва уларни амалга ошириш ишларига раҳбарлик қилади;\nБошқарув кенгаши тавсия этган мутахассислардан бўлимларнинг академик-котибларини танлайди ва тайинлайди;\nАкадемия маблағларини тасарруф қилади ва уларнинг белгиланган тартибда сарфланиши устидан назорат юритади;\nраис ўринбосарлари, Бош илмий котиб, академик-котибларнинг хизмат вазифаларини тақсимлайди.\nVI. АКАДЕМИЯГА АЪЗОЛИК\n1. Академия ўзининг ҳақиқий, фахрий ва хорижий аъзоларига эга.\n2. Академиянинг ҳақиқий аъзолари миллий, тасвирий, амалий санъат, дизайн, санъатшунослик соҳаларини ўзининг йирик асарлари билан бойитган ва ўз ижоди, илмий, педагогик фаолияти билан соҳа тараққиёти учун улкан ҳисса қўшаётган, ўзбек маданияти ва санъатининг келажаги учун муносиб, юқори малакали мутахассислар тайёрлашда катта ютуқларга эришган ижодкорлар Академиянинг ҳақиқий аъзолигига сайланиши мумкин.\n3. Ёши 65 дан ошган соҳа намояндалари Академиянинг фахрий аъзоси бўлиши мумкин.\n4. Академиянинг фахрий аъзолари:\n— Ватан ва жаҳон маданияти, санъати олдидаги юксак хизматлари учун сайланиши мумкин;\n— белгиланган бошқарув органларига сайлаш ва сайланиш ҳуқуқидан ташқари барча имтиёзлардан фойдаланадилар.\n5. Бошқа давлатларнинг жаҳон маданияти, санъати тараққиётига улкан ҳисса қўшган арбоблари Академиянинг хорижий аъзолари этиб сайланишлари мумкин.\n6. Академиянинг ҳақиқий ва фахрий аъзоси Ўзбекистон Республикаси фуқаролигини бошқа давлат фуқаролигига ўзгартирган тақдирда Академиянинг хорижий аъзоси бўлиб ўзгартирилиши мумкин. Бу масала белгиланган сайлов тартибида ҳал этилади.\nVII. АКАДЕМИЯ АЪЗОЛАРИНИНГ БУРЧИ ВА ҲУҚУҚЛАРИ\n1. Академиянинг аъзолари:\nАкадемия раиси — Бошқарув кенгаши ва тегишли академик бўлимларнинг қарор, буйруқ, топшириқларини бажаришлари;\nсанъатни юксак, ёрқин ижодий ва илмий ютуқлар ҳамда кашфиётлар билан бойитишлари;\nсанъат ёки санъатшунослик соҳасининг ҳар томонлама ривожланиши учун шахсий жавобгарликни ўз зиммасига олишлари;\nсанъат ва санъатшунослик соҳаларига тегишли мутахассисларни тайёрлашда бевосита қатнашишлари лозим.\n2. Академиянинг ҳақиқий аъзолари қуйидаги ҳуқуқларга эга:\nАкадемия таркибида яратилган шароитлардан фойдаланган ҳолда ижодий, илмий асарлар устида ишлаш;\nАкадемиянинг ижодий, илмий, ўқув муассасаларидаги мавжуд илмий лавозимларни танловда иштирок этмаган ҳолда эгаллаш;\nижодий, илмий асарларини тақдим этиш, чоп эттириш;\nАкадемия Бошқарув кенгашига ижодий, илмий, ташкилий масалалар, таклифлар билан мурожаат қилиш ва муҳокамада иштирок этиш.\n3. Академиянинг ҳақиқий аъзолари академик унвонлари учун ойлик гонорар оладилар ва белгиланган ҳуқуқ ва имтиёзлардан фойдаланадилар.\nVIII. АКАДЕМИЯ АЪЗОЛИГИГА САЙЛОВЛАР ЎТКАЗИШ\n1. Академиянинг ҳақиқий аъзоларини сайлаш мазкур Низом ва белгиланган сайлов тартиби асосида ҳар икки йилда бир марта ўтказилади.\n2. Академиянинг ҳақиқий аъзоларини сайлаш ҳақидаги маълумотлар сайловлар ўтадиган кундан кам деганда уч ой олдин матбуотда эълон қилинади.\n3. Ҳақиқий аъзоликка номзодлар сайлов ҳақидаги эълон чиққан кундан бошлаб икки ой муддатдан кечикмай тегишли ёзма тавсиянома билан бошқарув кенгашида рўйхатдан ўтишлари керак.\n4. Ҳақиқий аъзоликка номзодлар рўйхати сайловлар кунидан камида 15 кун олдин матбуотда эълон қилинади.\n5. Ҳақиқий аъзоликка сайловлар Бадиий ижодкорлар уюшмаси мажлиси ва Академиянинг Бошқарув кенгашида академик бўлимлар тавсияномалари асосида яширин овоз бериш йўли билан ўтказилади.\n6. Ҳақиқий аъзоликка сайловларда Академиянинг ҳақиқий аъзолари овоз бериш ҳуқуқига эгадирлар.\n7. Сайловларда ҳақиқий аъзоларнинг камида 50 фоизининг овозини олган номзодлар Академия аъзолигига сайланган деб ҳисобланади. Овоз беришда Бошқарув кенгаши аъзоларининг камида учдан икки қисми қатнашиши шарт.\n8. Ҳақиқий аъзоликка ҳозирги замон Ватан ва жаҳон санъат тараққиётига салмоқли ҳисса қўшган, 65 ёшгача бўлган рассомлар, архитекторлар, дизайнчилар, санъатшунослар ва халқ усталари сазовор бўладилар.\n9. Давлат, жамоат ташкилотлари ва халқаро ташкилотлар, маданият ва санъат соҳасидаги олий ўқув юртлари Академиянинг ҳақиқий ва фахрий аъзолигига номзодлар кўрсатишлари мумкин.\n10. Академия аъзолари ҳар йили ўзларининг ижодий, илмий педагогик фаолиятлари ҳақида Академия Бошқарув кенгашида, йўналиш академик бўлимларида ҳисобот берадилар.\n11. Академиянинг дастлабки ҳақиқий, фахрий ва хорижий аъзолари Бадиий ижодкорлар уюшмаси Мажлиси тавсиялари асосида Вазирлар Маҳкамасида кўриб чиқилади ва тасдиқланади.\nIX. АКАДЕМИЯ ҲУҚУҚЛАРИ\nАкадемия ўз мақсади ва вазифаларини амалга оширишда:\n1. Тасарруфидаги барча мулкка эгалик қилади ва уларда белгиланган тартибда фойдаланади.\n2. Ўзбекистонда ва чет элларда бадиий, ижодий кўргазмалар ташкил қилади ва миллий санъатимизни кенг тарғиб этади.\n3. Ўзбекистоннинг етук рассомлари асарларини, халқ усталарининг буюмларини, ноёб дурдоналарини сақлаш ҳамда республика ҳудудида ва хорижий мамлакатларда кўргазмалар ўтказиш мақсадида белгиланган тартибда давлат бюджетидан ажратилган маблағлар ҳисобидан сотиб олади ва санъат, санъатшунослик соҳасида ижодий, илмий асарлар яратиш учун буюртма беради.\n4. Белгиланган тартибда ноширлик фаолиятини амалга оширади, рассомлар, халқ усталари ва дизайнчиларнинг ижодини ҳамда санъатшунослик муаммоларини ёритувчи ойлик махсус бадиий журнал чоп этади.\n5. Академия ходимлари ва таклиф этилган мутахассисларнинг турар жой ва маиший шароитини яхшилаш ҳамда Низомда белгиланган ижтимоий ва бошқа вазифаларни ҳал этиш масалалари юзасидан давлатнинг тегишли муассасаларига мурожаат қилади.\n6. Хўжалик фаолияти ва капитал қурилишни олиб бориш мақсадида Академиянинг тегишли ишларини ташкил этади.\n7. Амалдаги тартиблар доирасида Ўзбекистондаги ва хориждаги тегишли аукционларда қатнашади.\n8. Барча олган мажбуриятлари бўйича фақат ўз мулки доирасида жавоб беради.\n9. Академия ўз фаолиятини мустақил равишда режалаштиради ва ишлаб чиқарилаётган маҳсулотларга, иш ва хизматларга бўлган эҳтиёжни ҳисобга олиб, ривожланиш истиқболларини белгилайди.\n10. Академия шартномалар тузишда, турли шартларни белгилашда, хўжалик алоқаларини ўрнатишда, агар бу амалдаги қонунларга зид бўлмаса, батамом мустақилдир\n11 Академия ўз фаолиятини амалга ошириш учун амалдаги қонунчилик асосида:\n— зарур бўлган ишлаб чиқариш ва бошқа шохобчалар, бўлим-ташкилотлар, корхоналар ташкил этиш;\n— турли мол-мулк, иншоотлар, биноларни қуриш, сотиб олиш, сотиш, ижарага бериш ва олиш, ажратиш;\n— қонунга зид бўлмаган турли олди-сотди битимларини амалга ошириш;\n— ўз мол-мулки ва қонуний олинган бошқа турли мол-мулк билан исталган хўжалик субъектларининг фаолиятида иштирок этиш;\n— белгиланган тартибда жисмоний ва юридик шахсларнинг мол-мулкини, маблағларини, мулкий ҳуқуқларини, интеллектуал бойликларини жалб этиб, улардан фойдаланиш;\n— Ўзбекистонда ва хорижда ўз ҳисоб-китоб счётига эга бўлган бўлимларини очиш;\n— тадбиркорлик фаолиятидан олинадиган фойдадан мустақил равишда фойдаланиш;\n— белгиланган тартибда қўшма корхоналар ва чет эллик шериклар билан ташкилотлар, корхоналар ташкил этиш ва уларни ишлатиш ҳуқуқларидан фойдаланиш.\nX. АКАДЕМИЯ ФАОЛИЯТИНИНГ ИҚТИСОДИЙ АСОСЛАРИ\n1. Академия фаолиятининг иқтисодий асосини унга давлат томонидан ажратиладиган маблағлар, доимий фойдаланишга берилган асосий воситалар (фондлар) ва бошқа мол-мулк ташкил этади.\n2. Академия унга ўз мулки сифатида ёки вақтинча фойдаланиш учун берилган давлат фондлари, бошқа мол-мулклардан давлат топшириқлари асосида ва амалдаги қонунлар доирасида фойдаланади.\n3. Академияга тегишли бино, иншоот ёки бошқа асосий воситаларни унинг рухсатисиз ёки амалдаги қонунчиликка зид равишда олиб қўйиш ва уларга ўзгаришлар киритиш, тегишли ер майдонларида ишлар олиб боришга йўл қўйилмайди.\n4. Давлат бюджетидан ажратиладиган маблағлар Академиянинг асосий молиявий манбаи ҳисобланади. Фундаментал тадқиқотлар, ижодий лойиҳалар учун давлат бюджетидан ажратилган маблағлар алоҳида сатр билан қайд этилади ва муассасаларга аниқ мақсадли йўналтирилиши таъминланади.\n5. Илмий тадқиқотларни рағбатлантириш турли давлат, жамоатчи ва хусусий жамғармалардан ажратилган ёки турли шартнома, контракт, аҳдлашувлар асосида олинган маблағлар Академия мулки ҳисобланади, улардан фойдаланиш Академия ихтиёридадир.\n6. Академия тасарруфидаги муассаса ва ташкилотлар ўз ихтиёридаги асосий воситалар, иншоотлар ва мол-мулкдан белгиланган тартибда фойдаланадилар\n7. Бошқарув кенгаши Академия мулки ва маблағларидан фойдаланиш, ўз тасарруфидаги муассаса, бўлим ва ташкилотлар ўртасида тақсимлаш тартибларини амалдаги қонун ҳужжатлари, ушбу Низом асосида белгилайди.\n8. Академия ва унинг давлат бюджетидан маблағ билан таъминланадиган муассасалари ўз Низомлари асосида қўшимча хўжалик фаолиятларини ташкил этиб, олинган даромад (фойда)дан мустақил равишда фойдаланишга ҳақлидирлар.\n9. Академиянинг хўжалик ҳисобидаги мустақил ташкилотларининг ўз хўжалик ва тадбиркорлик фаолиятини олинган даромад (фойда)лар ҳисобига амалга оширадилар.\nАкадемия Ўзбекистон Республикасининг амалдаги қонун ҳужжатларида белгиланган тартибда қайта ташкил қилинади ва тугатилади.\nВазирлар Маҳкамасининг 1997 йил 11 мартдаги 131-сон қарорига\nЎзбекистон Бадиий Академияси таркибидаги муассасалар\n1. Бадиий ижодкорлар уюшмаси (мажлиси).\n2. Санъатшунослик илмий-тадқиқот институти.\n3. Камолиддин Беҳзод номидаги Миллий рассомлик ва дизайн институти.\n4. Камолиддин Беҳзод номидаги миллий рассомлик ва дизайн институти ҳузуридаги рассомлик билим юрти (Тошкент шаҳар А.Хўжаев номидаги 12-сон миллий ҳунармандчилик лицейи негизида).\n5. Республика тасвирий ва амалий санъат лицейи (Республика ўрта махсус санъат мактаб-интернати негизида).\n6. Қорақалпоғистон Республикаси ва вилоятлар тасвирий ва амалий санъат лицейлари:\nҚорақалпоғистон Республикаси тасвирий ва амалий санъат лицейи (Нукус шаҳар, О. Ҳалимов номидаги 3-сон санъат мактаби негизида);\nАндижон тасвирий ва амалий санъат лицейи (Избоскан тумани Тўрткўл қишлоғи рассомлик мактаб-интернати негизида);\nБухоро тасвирий ва амалий санъат лицейи (Тўқимачилик тумани санъат мактаби негизида);\nЖиззах тасвирий ва амалий санъат лицейи (Жиззах шаҳар санъат мактаби негизида);\nНаманган тасвирий ва амалий санъат лицейи (Наманган вилояти, Учқўрғон шаҳар санъат мактаби негизида);\nНавоий тасвирий ва амалий санъат лицейи (Қизилтепа туманидаги М. Ашрафий номидаги санъат мактаби негизида);\nСамарқанд тасвирий ва амалий санъат лицейи (Пастдарғом туманидаги ЗО-сон санъат мактаби негизида);\nСирдарё тасвирий ва амалий санъат лицейи (Гулистон тумани санъат мактаби негизида);\nҚашқадарё тасвирий ва амалий санъат лицейи (Шаҳрисабз шаҳридаги 3-сон санъат мактаби негизида);\nФарғона тасвирий ва Амалий санъат лицейи (Қўқон санъат билим юрти негизида);\nХоразм тасвирий ва амалий санъат лицейи (Урганч шаҳридаги К. Отаниёзов номидаги санъат мактаби негизида).\n7. Бадиий Академиянинг Қорақалпоғистон Республикаси бўлими.\n8. Марказий кўргазмалар зали.\n9. «Хамар» халқаро алоқалар маркази.\n10. Бадиий кўргазмалар дирекцияси.\n11. Махсус жамғарма.\n12. «Оқтош» ижод уйи.\n13. Санъат ва халқ анъаналари маркази.\nЎзбекистон Бадиий Академияси марказий аппарати\nРаис ўринбосари — ижрочи директор\nИлмий-ижодий академик бўлимлар\nТаълим, методика ва ижодкор ёшлар билан ишлаш бошқармаси\nАхборот ва маркетинг бошқармаси\nМолия-иқтисодиёт ва моддий-техника таъминоти бошқармаси


Қирғиз МСК раиси мамлакатни тарк этди\n13 май 2021, Тошкент вақти: 10:09\nҚирғиз мухолифати Марказий сайлов комиссияси раиси Клара Кабилова президент Қурманбек Бақиевнинг ўғли томонидан босимга учрагандан сўнг мамлакатни тарк этишга мажбур бўлганини билдирди.\nКлара Кабилованинг видеобаёнотида МСК раиси маҳаллий кенгашга 5 октябрь кунга белгиланган сайлов арафасида президент ўғли Максим Бақиев босими остида истеъфога чиқаётганини билдирди.\n“Агар Максим Бақиев мени қўрқитишни режалаштирган бўлса, у ўз мақсадида эришди. Агар у мени ҳақоратлашни истаган бўлса, у бунинг уддасидан чиқди”,- деди Клара Кобилова.\nҲукумат расмийлари МСК раиси иддаоларини инкор қилиб, К.Кабиловани ножўя ҳаракатларда айблади.


00:00 / 14.07.2011 | eski savollar | 3442\n- «Ижмоъ» сўзи луғатда икки хил маънони ифода қилади.Биринчиси – бир ишга азми қарор қилиш маъноси. Арабларда «Фалончи бир нарсага ижмоъ қилди» дейилса, ўша нарсага азму қарор қилгани тушунилади. Шунингдек, Қуръони Карим оятида ҳам бу маъно келган. Аллоҳ таоло «Юнус» сурасида айтади:«Сиз шерик келтирганларингиз билан биргаликда ўз ишингизни жамлайверинглар» (71-оят).Яъни, азму қарор қилаверинглар.Худди шунга ўхшаш маъно Расулуллоҳ соллаллоҳу алайҳи васалламнинг ҳадиси шарифларида ҳам келган.Набий соллаллоҳу алайҳи васалламнинг завжалари Ҳафса розияллоҳу анҳодан ривоят қилинади:«Набий соллаллоҳу алайҳи васаллам: «Ким фажрдан олдин рўзани азму қарор қилмаса, унинг рўзаси йўқдир», – дедилар.«Сунан» эгалари, Ибн Хузайма ва Ибн Ҳиббон ривоят қилишган.Иккинчиси – иттифоқ қилиш маъноси. Арабларда «Қавм бирор нарсага ижмоъ қилди» деган гап қавмнинг ўша нарсага иттифоқ қилгани маъносини билдиради. Бу икки хил маънонинг орасидаги фарқ шуки, биринчисида иш бир тарафдан содир бўлади. Иккинчисида эса, бир неча тарафдан содир бўлади.Ижмоънинг усулул фиқҳдаги таърифиУсулийлар истилоҳида ижмоъ қуйидагича таъриф қилинади:«Муҳаммад соллаллоҳу алайҳи васалламнинг вафотларидан сўнг бирор асрда мужтаҳидларнинг шаръий ҳукмга қилган иттифоқи «Ижмоъ» дейилади».Ушбу таърифдан Ижмоъ собит бўлиши учун зарур бўлган шартларни билиб оламиз.1. Ижмоъ собит бўлиши, шаръий ишлардан бирор ишга иттифоқ қилиниши учун ўша иттифоқни мужтаҳидлар қилган бўлиши шарт. Шаръий аҳкомларга назар солмайдиган ва улардан аҳкомларни истинбот қилолмайдиган авомлар иттифоқида ибрат йўқ. Чунки, ундай кишиларнинг шаръий ҳукмларни идрок қилиш учун илмлари йўқ. Мужтаҳидлар бўлмаган асрда Ижмоъ ҳам собит бўлмайди.2. Ижмоъ мазкур даврдаги барча мужтаҳидлардан содир бўлиши лозим. Кўп мужтаҳидлар иттифоқ қилиб, озлари хилоф қилса ҳам, ижмоъ собит бўлмайди. Шунингдек, Мадийна мужтаҳидлари ижмоъси ҳам, Макка ва Мадийна мужтаҳидлари ижмоъси ҳам, Басра ва Куфа мужтаҳидлари ижмоъси ҳам, Абу Бакр ва Умар, балки тўрт рошид халийфа ижмоъси ҳам, Али, Фотима, Ҳасан ва Ҳусайн ижмоълари ҳам алоҳида ҳолда ижмоъ ҳисобланмайди.3. Мужтаҳидлар Муҳаммад соллаллоҳу алайҳи васалламнинг умматларидан бўлмоғи лозим, у зотдан бошқа Набийларнинг мужтаҳидларининг иттифоқи шаръий ижмоъ бўлмайди. Чунки, шаръий далилларда ижмоъ бўлиши, уларнинг хатодан сақланиши Муҳаммад соллаллоҳу алайҳи васалламнинг умматларидан бўлишига хослангандир.4. Ижмоъ Расулуллоҳ соллаллоҳу алайҳи васалламнинг вафотларидан кейин бўлиши шарт. Набий соллаллоҳу алайҳи васаллам ҳаётлик чоғларида Ижмоъ собит бўлмайди. Чунки, иттифоқчиларнинг ҳукми Расулуллоҳ соллаллоҳу алайҳи васалламга мувофиқ бўлса, у иш суннат бўлади, ижмоъ эмас. Агар мухолиф бўлсалар, у ҳолда иттифоқлари соқит бўлади.5. Ижмоъ фақатгина вожиб ёки ҳаром, саҳиҳ ёки фосид каби шаръий аҳкомларда бўлади. Луғат қоидаларида, ақлий нарсаларда, оламнинг яралиши ҳақидаги фикрлар ёки уруш тадбирлари ва маийший ишлар каби дунёвий ишларда ҳам, улар мукаллафлардан талаб қилинадиган нарса бўлмаганлиги сабабли, ижмоъ собит бўлмайди.«Қиёс» сўзи луғатда «бир нарсани бошқаси билан ўлчаш», яъни «бирон нарсанинг ўлчовини билиш» маъносида ишлатилади. Масалан, кийимни қаричлаб ёки метрлаб ўлчадим, деганидек. Яъни, унинг ўлчовини билдим, дейилмоқда. Яна «қиёс» сўзининг «бир нарсани ўзига ўхшаш нарса билан тенглаштириш, таққослаб кўриш» маъноси ҳам бор. Ўша нарса ҳиссий бўлса ҳам, маънавий бўлса ҳам фарқи йўқ. Масалан, биров: «Бу лавҳани мана бунисига қиёс қилдим» деса, «солиштирдим, тенглаштирдим» деган бўлади. Ёки «фалончи фистончига қиёсланмайди» деса, «тенглашмайди» дегани бўлади. Усулийлар истилоҳида эса:«Шаръий ҳукми бўйича Китоб, Суннат ва Ижмоъда насс(матн) келмаган ишни ҳукмига улардан бирида насс-(матн) келган ишга тенглаштириш «қиёс» дейилади».Бунинг баёни қуйидагича: Китоб, Суннат ёки Ижмоъда маълум бир ҳукмга далил бор. Мужтаҳид ўша ҳукмнинг шариатга киритилишига сабаб бўлган иллатни ҳукмларнинг иллатини билиш йўлларидан бири орқали ўрганади. Сўнгра ўша иллат мавжуд бўлган, бироқ ҳукми бўйича Китоб, Суннат ёки Ижмоъда шаръий далил келмаган бошқа воқеъага таққослаб кўради. Ҳар икки воқеъа иллатда шерик, яъни тенг бўлгани учун, шаръий ҳукми бўйича далил келмаган воқеъани шаръий ҳукми бўйича далил келган воқеъага тенглаштиради. Мана шу тенглаштириш «қиёс» дейилади. Китоб, Суннат ёки Ижмоъда ҳукми бўйича далил келган воқеъа «асл» ёки «мақийс алайҳ» – «унга таққосланган» – дейилади. Китоб, Суннат ёки Ижмоъда шаръий ҳукми бўйича далил келмаган воқеъа «фаръ» ёки «мақийс» – «таққосланувчи» дейилади. Шаръий ҳукмга сабаб бўлган маънони «иллат» дейилади.Ҳар иккиси ҳукм иллатида шерик, яъни тенг бўлганлиги учун, улар ҳақидаги шаръий ҳукм ҳам бир хил бўлади. Қиёс ҳукмни кашф ва зоҳир қилишдир. Унда ҳукмни янгитдан пайдо қилиш йўқ. Чунки, ҳукм шариат бўйича аслда – мақийс алайҳда, яъни унга таққосланган нарсада Китоб, Суннат ёки Ижмоъда келган далил ила собитдир. Қиёс қилинаётган нарсанинг ҳукми фақатгина иллат ёрдамида мужтаҳиднинг баёнидан кейин зоҳир бўлади, холос. Демак, қиёс ҳукмни янгитдан пайдо қилиш эмас, балки бор нарсани излаб, топиб, кўрсатишдан иборатдир. Ўша ҳукмни топишда иллат асосдир. Мужтаҳиднинг иши эса, иллат бир бўлгани сабабли аслдаги ҳукмнинг фаръда ҳам борлигини кўрсатишдир.Қиёс ила собит бўлган шаръий ҳукмларга баъзи мисоллар:Қуръони Каримда хамр ҳаром қилинган ва унинг иллати ҳам баён қилинган. Бу ҳақда Аллоҳ таоло бундай деб марҳамат қилади:«Эй, иймон келтирганлар! Албатта, хамр, қимор, бутлар ва (фол очадиган) чўплар ифлосдир. Шайтоннинг ишидир. Бас, ундан четда бўлинг. Шоядки, нажот топсангиз. Албатта, шайтон хамр ва қимор туфайли ораларингизга адоват ва ёмон кўришликни солишни ҳамда сизларни Аллоҳнинг зикридан ва намоздан тўсишни хоҳлайдир. Энди тўхтарсизлар!»(«Моида» сураси, 90-, 91-оятлар).Ушбу матн хамрнинг ҳаромлигига далилдир. Шу билан бирга, унда унинг ҳаром қилинишининг иллати ҳам баён қилинган. Яъни, хамрнинг дийний ва дунёвий зарарлари ҳам айтилган.Араб тилида «хамр»» сўзи «тўсиш», «беркитиш» маъноларини англатади. Баъзи фақиҳларнинг таърифлашича, ҳўл узумдан оловга қўйиб, қайнатилмасдан тайёрланадиган маст қилувчи ичимлик хамрдир.Мужтаҳид «ҳаромлик иллати» деб одатда ва ғолибан ақлни тўсувчи маст қилишни топади. Бу нарса кўпгина дийний ва дунёвий, сиҳҳий ва ижтимоий зарар ҳамда фасодлар келтиради. Инсонлар орасида адоват ва бир-бирини ёмон кўрсатиш каби ишларга ҳам сабаб бўлади. Мужтаҳид дон ва мевалардан ҳам мана шу каби маст қилувчи нарсалар олинаётгани ва уни ичувчилар маст бўлаётганини кўради ва у «набийз» деб номланган нарсани ҳам, маст қилгани учун, хамрга илҳоқ – қиёс қилиб, «истеъмоли ҳаром» деб ҳукм қилади. Бу қиёснинг арконлари қуйидагилар: Хамр – асл. Набийз – фаръ. Аслнинг насс(матн) орқали ҳукми – ҳаром. Мақийс ва мақийс алайҳ орасини жамловчи иллат – маст қилишлик.2. Набий соллаллоҳу алайҳи васалламнинг ҳадиси шарифлари далил ўлароқ, агар меросхўр мерос қолдирувчини ўлдирса, уни меросдан манъ қилинади.Абу Ҳурайра розияллоҳу анҳудан ривоят қилади:«Набий соллаллоҳу алайҳи васаллам: «Қотил мерос олмайди», – дедилар».«Сунан» эгалари ва Дора Қутний ривоят қилишган.Бу ҳукмнинг иллати – ўзига тегиши керак бўлган нарсани вақтидан олдин олиш учун қотиллик қилиш. Шунинг учун у меросдан маҳрум қилинади. Мужтаҳидга «Фалончи ўз молидан фистончига бериш ҳақида васият қилган эди. Аммо, ўша фистончи фалончини ўлдириб қўйди. Энди нима бўлади?» деган масала тақдим этилди. Бу масалани ҳал қилиш учун мужтаҳид аввал Китоб, Суннат ва Ижмоъга назар солади. Уларда бу масала бўйича далил йўқлигини аниқлайди. Сўнгра мужтаҳид бу масалага ўхшаш ва унга буни таққослаш мумкин бўлган нарса бор ёки йўқлигини аниқлашга киришади ва юқорида зикри келган қотил меросхўр ҳақидаги ҳадиси шарифни топади. Уни ўз фойдасига васият қилган шахсни ўлдирган қотилга қиёс қилади.Ушбу таққослаш оқибатида, мужтаҳид «Васият қилувчини фойдасига васият қилинган одам ўлдирса, васият қилинган молу мулкдан маҳрум қилинади» деган ҳукмни чиқаради. Чунки у ҳам, қотил меросхўр каби, ўзига тегиши керак бўлган нарсани вақтидан олдин олишни истади.\nҚачон закот беришим керак?\nҚиёмат куни ҳайвонларнинг ҳоли ниима бўлади?


Миллий театрда Қўчқор Норқобил асари асосидаги спектакль премьераси бўлиб ўтди — manzur.uz\nЎзбек Миллий академик драма театри ижодкорлари яна бир ажойиб спектаклни саҳнага олиб чиқишди.\nmanzur.uz / 20.10.2019 100\nТаниқли адиб, драматург Қўчқор Норқобил серқирра ижод соҳиби. Унинг турли касб эгаси бўлган замонамиз қаҳрамонлари тимсоли акс этган бир қатор асарлари асосида саҳналаштирилган спектакллар театр мухлислари эътирофига сазовор бўлган. Драматург қаламига мансуб навбатдаги спектакль «Тоғлардек баланд бўл!» деб аталади.\nУнда ўз қатъияти, инсоний фазилатлари билан барчага ўрнак бўлувчи бугунги кун қаҳрамонининг образи яратилган. Бу саҳна асарида оғир саноат тизимида, кон-металлургия соҳасида фаолият олиб борган, узоқ ҳаётий тажриба ва чуқур билимга эга инсон тақдири тўлақонли талқин қилинган.\nKalit so`zlar: Миллий театр, премьера, Қўчқор Норқобил


Ўзбекистон Ёзувчилар уюшмаси » “ДЎСТЛАР КЛУБИ”НИНГ ШАРОФАТЛИ ИШЛАРИ\nАсосий Адабий ҳаёт “ДЎСТЛАР КЛУБИ”НИНГ ШАРОФАТЛИ ИШЛАРИ\nХалқимиз қалам аҳлини доимо эъзозлаб келган.\nТемурий ҳукмдор Ҳусайн Бойқаро, “Хамса” битган дўсти Алишер Навоийни ўзининг оқ отига миндириб, Ҳирот кўчаларидан ўтиши ана шундай эъзоз намунаси ўлароқ тарихда дарж этилгандир. Яна ривоят қиладиларким, бир ҳукмдор замонаси шоирларидан бирининг икки мисра шеърини минг тиллога (ё шундай катта баҳога) сотиб олади. Аъёнлар бу ишдан норози бўлишади. Подшоҳ қилган ишига шундай мазмунда изоҳ беради: «Шоир пулларни тез орада сарфлаб юборади, аммо ёзилган мисралар мангу қолади»…\nОчиғини айтганда, ҳамма замонларда ҳам шундай бўлавермаган. Адабий ҳаётда тарқоқлик юзага келиб, унинг узоқ вақт давом этиши, асл истеъдод эгаларининг ўз ҳолига ташлаб қўйилиши тарихда анча-мунча учрайди. “Ҳақиқий истеъдодлар ўзи йўл топиб кетаверади”, деган тушунча ҳар доим ҳам ўзини оқлайвермас экан. Бу — яқин ўтмишимизнинг аччиқ хулосаларидан бири.\nБир бадиий асарнинг дунёга келиши билан боғлиқ машаққатларни таърифлаш ҳам осон эмас. Муҳтарам Президентимиз Шавкат Мирзиёев жорий йил 3 август куни мамлакатимиз зиёлилари билан учрашувдаги “Адабиёт ва санъат, маданиятни ривожлантириш — халқимиз маънавий оламини юксалтиришнинг мустаҳкам пойдеворидир” мавзусидаги маърузасида айтганларидек, “Инсон қалбини, унинг дарду ташвишларини, халқнинг орзу-интилишлари, Ватанга муҳаббат ва садоқат туйғусини бетакрор сўз, оҳанг ва рангларда тараннум этишни ўз ҳаётининг маъно-мазмуни деб биладиган муҳтарам ижод аҳлининг меҳнати нақадар машаққатли, масъулиятли ва шарафли эканини барчамиз яхши биламиз”.\nДунёда ҳар бир тирик инсоннинг ўз мақсади, орзу-ниятлари ва эҳтиёжлари бўлиши табиий ҳол. Бунинг устига, бозор иқтисодиёти шароитида ҳар қандай меҳнат муносиб рағбатлантирилиши лозим, деган фикрлар кўп айтилади. Ҳаётда ҳеч ким ва ҳеч нарса шунчаки, ўзича юзага чиқиб қолмайди. Ҳар бир иш, соҳа ёхуд жараён аввало меҳр, эътибор ҳамда хайрихоҳ инсонлар кўмагида ривож топади.\nБугун Президентимиз ташаббуси билан адабиётга эътибор, буюк аждодларимиз мероси ва бугунги ижод аҳлига эҳтиром замон, тарих, инсоният талаб қилган даражада янги, юқори поғоналарга кўтарилмоқда. Такрор-такрор айтсак арзийди: давлатимиз раҳбарининг ижод аҳли билан учрашуви ҳамда дилдан суҳбат қуриши уларнинг кўнглини тоғдек кўтарди. Юракларига катта ғайрат ва завқ улашди. Бу учрашув ҳаяжонлари, у бағишлаган юксак кайфият ҳанузгача ижодкорларни тарк этгани йўқ.\nЁзувчилар уюшмасига қаламкашлардан келаётган мақолалар, эътироф, истак ва таклифлар баён этилган хатлар оқими ҳануз тўхтамаяпти. Уларнинг мазмунидан кўтаринки ижодий руҳни англаш қийин эмас. Кино, театр, адабиёт ва журналистика соҳасида фаолият юритаётган адиблар, Президентимизнинг ғамхўрлиги ва эътибори учун ўз миннатдорлигини, хайрихоҳ, холис муносабатларини қоғозга тушириб жўнатишмоқда. “Кўнглимиздаги гаплар айтилди”, “Ҳақиқий асарлар яратиладиган давр келди”, “Ижоддан тўхтамаймиз”, “Энг сара асарларимиз эл-юрт учун, Ватан учун”, “Албатта, ишончни оқлаймиз…”. Ана шундай дил сўзларини ўқиб, сўз — ҳаётнинг буюк қуроли эканига яна бир бор амин бўласиз.\n— Ҳаётдан завқланувчи шоир ёзган шеър ҳам завқли бўлади, — дейди устоз адиб Муҳаммад Али. — Бадиий асарни ижодкор кўнглига тутилган ойнага қиёслаш мумкин. Шу нуқтаи-назардан олиб қаралса, турмушидан кўнгли тўқ ёзувчи асарининг мағзи ҳам тўқ бўлади. Муҳтарам Президентимиз адабиёт, умуман, ижод аҳли муаммоларини ҳаммамиздан кўпроқ билишлари, уларнинг ечими йўлида қанчалик жонкуяр эканликларини кўрдик. Маърузаларида жуда кўп муаммолар қамраб олинди.\nЎша тарихий учрашувда Президентимиз узоқ вақтлардан бери ижодкорларни қийнаётган муаммоларни ҳам тилга олиб, уларнинг ечими ҳақида аниқ фикрларини билдирдилар. Масалан, ижодкор учун “таътил” ёки “нафақа” деган тушунчалар жуда нисбий саналади. Чунки уларнинг “дам олиш куни” ёки нафақа даврида ижодни тўхтатишини тасаввур ҳам қилиб бўлмайди. Асл ижодкорнинг қалами, кечаю кундуз ёки йил фаслларидан қатъий назар, ёзишдан тўхтамайди. Адибларимиз айни донишмандлик ва ижодий балоғат палласи бўлмиш нафақа даврида асар ёзса, ё гонорардан ёки пенсиядан воз кечишга мажбур эдилар. Энди бу каби муаммолар бартараф этиладиган бўлди. Президентимиз маърузасида адабиётга кўрсатилаётган ҳомийликларни кўриб биз ижодкорлар қачон бу қадар эҳтиром кўргандик, қачон бу қадар эъзозлангандик, деб ўйлаб қолдим. Бугун фидокорлик ва шижоат билан ижод қилаётган қаламкашларнинг қувончини ҳис этиш қийин эмас. Кўнгиллар чароғон, ижодий жўшқинлик. Ҳар бир қаламкаш билан гаплашсангиз, янги-янги ижодий режалардан гап очади…\nШу ўринда атоқли ёзувчимиз Худойберди Тўхтабоевнинг бир суҳбатда ҳазил аралаш айтган сўзлари эсга тушади: “Ҳошимжон менга ўғил қатори бўлди. Унинг орқасидан уй қилдим, тўй қилдим, машина олдим. Бугун эса битта китоб чиқариш учун шуларнинг барини сотишга тўғри келади”…\nМуҳтарам Президентимиз Шавкат Мирзиёев мазкур йиғилишда жумладан, шундай дедилар: “Бугун маърифатли дунёда шундай анъана мавжудки, йирик компаниялар, банклар, фирмалар маданий ташкилотларга ҳомийлик қилишни ўзлари учун шараф деб биладилар. Баъзан, қани эди, бизда ҳам шундай ҳомийлар кўпайса, деб орзу қиламан. Аждодларимиз ўз даврида яратган илмий ва ижодий мактабларнинг вужудга келишида аввало ана шундай маърифатпарвар ҳомийларнинг ҳиссаси ҳал қилувчи аҳамият касб этгани яхши маълум. Шундан келиб чиққан ҳолда, яна бир таклифни ўртага ташламоқчиман. Юртимиздаги етакчи ижодий ташкилотларнинг “дўстлари клублари”ни ташкил этсак, уларга йирик корхона, банк ва компанияларни ҳомий сифатида бириктириб қўйсак, шартнома асосида уларнинг доимий ҳамкорлигини йўлга қўйсак, нима дейсизлар?\nШундан сўнг Шавкат Миромонович, “Халқ банки “Ўзбекистон Ёзувчилар уюшмасининг дўстлари клуби”га раҳбарлик қилмоқчи”, деган таклифни ўртага ташладилар.\nХалқимизда, “Қаторда норинг бўлса, юкинг ерда қолмагай”, деган нақл бежизга айтилмаган. Адабиёт ва маърифат — кўнгил озиғи, дилларни ўзаро боғловчи восита. Молия, иқтисод соҳасида жумладан, акционерлик тижорат Халқ банки тизимида ҳам адабиётга доимий эҳтиёж мавжуд, элимизнинг севимли шоир-ёзувчилари билан дилдан мулоқотга муштоқлик борлиги ҳам сир эмас. Президент билан учрашувдан сўнг акционерлик тижорат Халқ банки томонидан Ўзбекистон Ёзувчилар уюшмаси билан дўстлар клуби ташкил этилиб, адабиётни ривожлантириш, адибларни қўллаб-қувватлаш учун чора-тадбирлар режаси белгилаб олинди. Қалам аҳли ва банк ходимлари ҳамкорлигини “Иқтисод ва Маънавият уйғунлиги” деб таърифлаш ўринли бўлади! Банк раҳбарияти ва ходимлари фақат ҳисоб-китоб илмидагина эмас, балки адабий мавзуларда ҳам чуқур фикрловчи мухлислар эканлиги адибларни қувонтирди. Бу соҳа вакиллари орасида бадиий ижодга қизиқувчилар, яхшигина қалам тебратувчи ҳаваскорлар борлиги янада завқли. Хуллас, тез орада Ўзбекистон Ёзувчилар уюшмаси ва Республика акционерлик тижорат Халқ банки ўртасида “Дўстлар клуби” тузилди. Клубни ривожлантириш концепцияси ишлаб чиқилди. 2017-2018 йиллар давомида “Дўстлар клуби”ни ривожлантириш концепциясини амалга ошириш бўйича чора-тадбирлар дастури” тасдиқланди.\nШунингдек, Журналистлар ижодий уюшмаси, Бадиий академия ва Бастакорлар уюшмаси билан ижодий ҳамкорлик алоқаларини янада кенгайтиришга алоҳида эътибор қаратилмоқда.\nЯхши ниятлар кўп, режалар юксак. Улардан айримларини айтсак, ҳавасингиз келади: Халқ банки вакиллари ва Ёзувчилар уюшмаси аъзолари билан вилоятларда ижодий учрашувлар ўтказиш;\nХалқ банки вакиллари ва Ёзувчилар уюшмасининг “Дўстлар клуби” ҳамкорлигида ёзувчиларнинг юрт бўйлаб саёҳатини уюштириш, уларни вилоятлардаги музейлар, тарихий обидалар, йирик ишлаб чиқариш корхоналари, саноат мажмуалари билан яқиндан таништириш;\nИстеъдодли ёш таржимонларни тайёрлаш, ўзбек адабиётининг етук намуналарини хорижий тилларга, жаҳон адабиётининг сара намуналарини ўзбек тилига таржима қилиш;\nЁзувчилар уюшмаси қошида Бадиий таржима маҳорат мактабини ташкил этиш, унинг моддий-техник базасини яратиш, малакали мутахассисларни жалб этиш;\nУюшманинг халқаро адабий алоқаларини ривожлантириш, қардош давлатлар ўртасида “Адабиёт кунлари”ни ўтказиш;\nТаниқли адибларнинг хорижий мамлакатларга ижодий сафарларини уюштириш, қардош халқлар, қўшни юртлар ва чет мамлакатлардаги адибларнинг уй-музейлари, тарихий обидаларга саёҳатини ташкил этиш (илк сафарни ҳазрат Алишер Навоийнинг Ҳиротдаги қабрини зиёрат қилишдан бошлаш таклиф этилади);\nАдибларимизнинг хорижий мамлакатларда ўтказиладиган адабий анжуманларда иштирокини таъминлаш, шу орқали миллий адабиётимизни янада ривожлантириш ва тарғиб этиш, ижодкорларимизнинг бадиий тафаккурини кенгайтириш;\nУюшма поликлиникасини янги рентген аппарати ҳамда ИФА лаборатория ускунаси (қондаги вирусли инфекциялар ҳамда қондаги гармонларни текшириш учун) билан таъминлаш ва ҳоказо…\nМана, энди ўзаро ҳамкорликнинг дастлабки натижалари ҳақида гапирсак: Халқ банки томонидан Уюшма тавсиясига биноан 20 нафар кам таъминланган ва моддий имконияти чекланган ижодкорнинг олий ўқув юртларида таҳсил олаётган фарзандларига имтиёзли таълим кредитлари ажратиш белгиланди. Ўн нафар ижодкорга имтиёзли истеъмол кредитлари ажратиш ҳақида келишиб олинди. Фаол ижод қилаётган 9 нафар ижодкорга Халқ банкининг “Бўстонлиқ” дам олиш масканига оилавий йўлланма ажратилди.\nБанкнинг вилоят ва туман (шаҳар) филиалларида таниқли ёзувчи ва шоирлар билан ижодий учрашувлар ташкил қилинмоқда, шунингдек Ёзувчилар уюшмаси томонидан 50 номдаги китоб банкнинг Маънавият хонасига тақдим этилди. Уюшма муассислигидаги адабий нашрларга Халқ банки ходимлари ва банк мижозларининг обунасини ташкил қилиш ишлари олиб борилмоқда.\nКуни кеча Халқ банки ходимлари, бир гуруҳ ёш ижодкорлар ҳамда Ёзувчилар уюшмаси қошидаги “Онажоним шеърият” тўгараги аъзоларининг Ғафур Ғулом уй-музейига экскурсияси уюштирилди.\nАтоқли қирғиз ёзувчиси Чингиз Айтматов таваллудининг 90 йиллиги олдидан Ўзбекистон Ёзувчилар уюшмаси, Ўзбекистон-Қирғизистон дўстлик жамияти, Халқ банки ҳамда Ўзбекистон Миллий университети қошидаги Чингиз Айтматов маркази ҳамкорлигида йиғилиш бўлиб ўтди.\nЮртимизда юз бераётган янгиланишлар, амалга оширилаётган бунёдкорлик ишлари билан яқиндан танишиш, шунингдек Самарқанд шаҳридаги тарихий обидалар ва муқаддас қадамжоларни зиёрат қилиш мақсадида бир гуруҳ таниқли ёзувчилар, шоирлар Халқ банки томонидан ташкил этилган автобусда Самарқанд шаҳри бўйлаб ижодий сафарда бўлиб қайтишди. Сафар давомида маънавият масканларида китобхонлар билан ўтказилган ижодий учрашувлар ва давра суҳбатлари мухлисларда катта таассурот қолдирди.\nЎзбекистон Ёзувчилар уюшмаси билан Халқ банки “Дўстлар клуби” ҳамкорлигида пахтакорлар ва ҳашарчилар ҳузурида ижодий учрашувлар, маънавий тадбирлар бўлиб ўтяпти. Халқ банкининг Қорақалпоғистон Республикаси бошқармаси билан Қорақалпоғистон Ёзувчилар уюшмаси “Дўстлар клуби” томонидан ҳам ижодий учрашувлар ва маданий тадбирлар уюштириляпти.\nХалқ банки билан яқиндан ҳамкорликда ўтказилаётган бундай кенг қамровли ва сермазмун тадбирларни жуда узоқ санаш мумкин. Айтиш керакки, булар — ҳамкорликнинг илк босқичидан айрим лавҳалар, холос.\nҲа, қалам аҳлининг жўшиб-жўшиб, тўлиб-тошиб ижод қиладиган вақтлари келди.


Хитой Бош вазири Шавкат Мирзиёевга Си Цзиньпиннинг саломини етказди\nШавкат Мирзиёев мамлакатимизга расмий ташриф билан, шунингдек, Шанхай ҳамкорлик ташкилотига аъзо давлатлар Ҳукумат раҳбарлари кенгашининг ... алоқаларни мустаҳкамлашга алоҳида эътибор қаратилди. Учрашувда Шанхай ҳамкорлик ташкилоти доирасидаги ҳамкорликни кенгайтириш масалалари ...\nкелди. Аввал хабар берилганидек, Президентимиз Бишкек шаҳрида ўтган Шанхай ҳамкорлик ташкилоти ҳамда Душанбе шаҳрида бўлган Осиёда ҳамкорлик ...\nШанхай ҳамкорлик ташкилоти Давлат раҳбарлари кенгаши мажлисидан сўнг ҳужжатларни имзолаш маросими бўлди. Бу ҳақда президент матбуот хизмати хабар ... ҳамда Ҳудудлараро ҳамкорликни ривожлантириш дастури қабул қилинди. Шанхай ҳамкорлик ташкилотига 2019-2020 йиллар даврида раислик Россия Федерациясига ...\nжорий йил 13-14 июнь кунлари Бишкек шаҳрида бўлиб ўтадиган Шанхай ҳамкорлик ташкилоти ҳамда 15 июнь куни Душанбе шаҳрида бўлиб ўтадиган ...\nетганди ҳақида маълум қилган эдик. Президент Шавкат Мирзиёев Шанхай ҳамкорлик ташкилоти Давлат раҳбарлари кенгаши мажлисида иштирок ...\nШҲТ саммити бошланди. Унда Шавкат Мирзиёев нутқ сўзлади\nшаҳрида Шанхай ҳамкорлик ташкилотига аъзо мамлакатлар давлат раҳбарлари кенгашининг ўн саккизинчи мажлиси бошланди. Бу ҳақда Президент матбуот хизмати хабар ... Ўзбекистон Президенти Шавкат Мирзиёев нутқ сўзлади. Хитойнинг Шанхай ҳамкорлик ташкилотига раислиги даврида самарали ишлар амалга оширилганини ...\nШавкат Мирзиёев 8 июнь куни Шанхай ҳамкорлик ташкилоти давлат раҳбарлари кенгашининг Циндао шаҳрида ўтадиган ўн саккизинчи мажлисида иштирок этиш учун Хитой Халқ Республикасига ...


Ривожланишни истамаган тадбиркор эмас - Халқ сўзи\n14:34 05 Ноябрь 2018 Иқтисодиёт\nАмалдаги қонунчиликка асосан хусусий тадбиркорлар чакана савдо, маиший хизмат кўрсатиш ва бошқа турдаги жами 81 та фаолият билан юридик шахс ташкил этмасдан шуғулланиши, бир нафардан уч нафаргача ходимни ёллаб ишлатиши мумкин. Мисол учун чакана савдо фаолияти билан шуғулланганда бир нафар, маиший хизмат кўрсатиш фаолияти билан шуғулланганда уч нафаргача, фаолиятнинг бошқа турлари билан шуғулланганда икки нафаргача ходимни ёллаб ишлатишига рухсат этилган.\nЛекин, келинг тан олайлик, қурилиш материаллари, цемент, шифер, ёғоч ва ёғоч маҳсулотлари савдоси билан шуғулланадиган хусусий тадбиркорлар уларни транспортга юклаш, ташиш, тушириш, қадоқлаш, қўриқлаш ва сотишни бир нафар ёлланма ишчи билан бажара оладими? Шунинг учун улар қонунчиликда белгиланганидан ортиқча ходимларни ёллаб, норасмий ишлатишга мажбур бўляпти.\nИккинчидан, алюминий (пластик) профиллардан эшик, дераза ва бошқа буюмларни тайёрлаш учун каттагина бир цех керак. Йирик ускуналар, станокларни ишлатмасдан туриб бу ишларни қилиб бўлмаслигини исботлаб ўтиришга ҳожат йўқ. Хомашё материаллари ва тайёр маҳсулотларни ортиш, ташиш, тушириш ва ўрнатиш учун кўп ишчи кучи талаб этилишини ҳаммамиз биламиз яхши биламиз. Натижада бу йўналишдаги якка тартибдаги тадбиркорлар ҳам ходимларни норасмий ёллаб ишлатишига тўғри келмоқда.\nАслида якка тартибдаги тадбиркорнинг қўлида ишлаётган норасмий ёлланган ходимларнинг меҳнат муҳофазаси ва меҳнат хавфсизлигига умуман кафолат йўқ. Меҳнат стажлари юритилмасдан, ижтимоий муҳофазаси, келгусида пенсия таъминоти кафолатланмасдан қолмоқда. Эртага уларнинг ҳаётига, тақдирига ким жавоб беради? Пенсия таъминотининг кафолати борми? Ким бу масъулиятни зиммасига олади? Куч-қуввати борида ишлатган тадбиркор кексайганда ҳам уни боқадими?\nВазирлар Маҳкамасининг қарори билан шу каби 17 та фаолият турларига тегишли ўзгартиришлар киритилди ва 2 та фаолият тури фақат юридик шахслар томонидан амалга оширилиши белгиланди. Бу эса юридик шахс мақомида тадбиркорлик фаолиятини амалга оширувчилар учун қулайликлар яратиш, ёлланиб ишлаётган фуқаролар манфаатларини ҳимоя қилиш, ходимларнинг меҳнат муҳофазаси, ижтимоий муҳофазаси ва бошқа ҳуқуқларини таъминлайди. Бундай ишлардан давлат ҳам, жамият ҳам, тадбиркор ҳам, унинг қўлида ишлаётган юзлаб, минглаб ишчилар ҳам бирдек манфаатдор бўлади.


ЎзА - Андижонликлар орзусидаги арзон, қулай кўп қаватли уйлар\nАндижонликлар орзусидаги арзон, қулай кўп қаватли уйлар\nАндижон вилояти мамлакатимиздаги ҳудуди жиҳатидан энг кичик, аҳолиси эса энг зич яшайдиган вилоят ҳисобланади. Янада аниқроқ айтадиган бўлсак, Андижон вилояти республика ҳудудининг 1 фоизини, аҳолиси эса 10 фоизини ташкил этади. Шу боис ҳам, вилоятда ернинг ҳар бир қарич майдонидан унумли ва оқилона фойдаланиш талаб этилади.\nМуҳтарам Президентимиз Шавкат Мирзиёев ўтган йили Андижон вилоятига ташрифи чоғида ана шу жиҳатни ҳисобга олиб, қолаверса, экин майдонларини камайтирмаслик мақсадида вилоятнинг адир зоналарида арзон, кўп қаватли уйлар қуриш ва шу орқали тобора ўсиб бораётган аҳолини уй-жой билан таъминлаш борасида қатор вазифалар белгилаб берган эди.\nҲар бир инсон, айниқса, ўзбек халқи учун бошпана, уй-жой қилиш энг муҳим ҳаётий эҳтиёжлардан бири ҳисобланади. Шу боис ҳам, Президентимизнинг арзон уй-жойлар қуриш орқали аҳолини уй-жой билан таъминлаш борасидаги ташаббуси андижонликларни беҳад қувонтирди. Чунки уй-жой масаласи вилоятдаги энг долзарб масалалардан биридир. Вилоятнинг аксарият ҳудудларида бир ҳовлида иккита, учтадан оила яшайди.\nҲатто, кўп қаватли уйга иккита келин туширган оилалар бор. Бу албатта, оилавий муносабатлар, турмуш тарзи билан боғлиқ қатор муаммоларни юзага келтиради. Вилоятда кўп қаватли уйлар қурилишига алоҳида эътибор қаратилаётганлиги эса ана шу муаммоларни, кишиларнинг биринчи галдаги эҳтиёжларидан бири уй-жой масаласини ижобий ҳал этилишида муҳим аҳамият касб этади.\nДавлатимиз раҳбарининг топшириғи асосида кейинги икки йил ичида биргина Андижон шаҳрининг ўзида 1 минг 798 квартирали 41 та кўп қаватли уйлар барпо этилди.\nПрезидентимиз топшириғи, қолаверса, 2019 йил 28 ноябрдаги “Ипотека кредити механизмларини такомиллаштиришга оид қўшимча чора-тадбирлар тўғрисида”ги фармонига асосан вилоят ҳокими ташаббуси билан Андижон шаҳри билан туташ адир ҳудудларида кўп қаватли арзон уй-жойлар қуриш бўйича дастур ишлаб чиқилди.\nДастурга кўра, 2020 йилда Хўжаобод тумани Иттифоқ массивидаги адир зонасида бир неча босқичда 35 та кўп қаватли уй қурилади. Биринчи босқичда 330 квартирали 2-3 хонадан иборат 11 та кўп қаватли уйлар қад ростлайди. Барпо этиладиган уйларнинг 9 таси уй-жойга муҳтож аҳолига, иккитаси эса хизмат уйи сифатида ҳарбийларга берилиши кўзда тутилган.\nАйни кунда бу ерда ишлар қизғин паллага кирган. Йил бошида бошланган қурилиш жараёнида кўп қаватли уйларни қуриш, коммуникация, инфратузилмани барпо этиш бўйича белгиланган барча ишлар режа асосида амалга оширилмоқда.\n- Адир ҳудудларда тупроқнинг юмшоқлиги, ўтириб қолиш эҳтимоли юқорилиги ҳисобга олиниб, қатор хорижий давлатларнинг мазкур йўналишдаги тажрибалари ўрганилди, — дейди вилоят бош архитектори Шокиржон Тўрабоев. — Қурилиш ишлари асосан, илғор Туркия технологияси қўлланган ҳолда олиб борилмоқда, ҳар бир жараён мутахассислар томонидан доимий назорат қилинмоқда.\n- Қурилиш учун нимага айнан ушбу жой танланди, деган савол кўпчиликни қизиқтириши табиий — дейди вилоят ҳокими Шуҳратбек Абдураҳмонов. – Мутахассисларимиз томонидан анчадан буён адирлик ҳудудларида кўп қаватли уйлар қуриш, жой танлаш борасида ўрганишлар олиб борилмоқда.\nУшбу ҳудуд энг аввало, Андижон шаҳрининг шундоқ юқори қисмида, Андижон – Ўш автомагистраль йўли бўйида жойлашган, қолаверса, баҳаво, ёзнинг иссиқ кунларида ҳам доимий шабада эсиб туради.\nБундан ташқари, табиий газ, электр энергияси, ичимлик суви тармоқларига бирмунча яқин эканлиги ишларни нисбатан тез амалга ошириш, инфратузилма харажатларининг ўта баланд бўлмаслигини таъминлайди.\nХоналари, айвони (балкон) бирмунча кенг, ҳар бир подездида лифт бўладиган мазкур уйлар ўзига хос, ноодатий кўринишда, зинапоя тарзида барпо этилмоқда. Уйлар орасидаги масофа ҳам анча узоқ бўлади. Бу ҳар бир уйнинг атрофида болалар, спорт майдончалари, суҳбатгоҳлар, автомобиллар турар-жойларини барпо этиш имконини беради. Умуман, яшовчилар учун зарур барча шароитлар яратилади.\nҚурилишнинг биринчи босқичида белгиланган ишларни амалга ошириш учун 30 га қурилиш ва хизмат кўрсатиш ташкилотлари жалб этилган, юзлаб техника воситалари тинимсиз ишламоқда. Қурилиш жараёнида минглаб ишчилар, мутахассислар фаолият юритмоқда.\nҲозирда йўллар чиқарилиб, уйлар учун белгиланган майдонлар ковланиб, пойдеворлари қуйилди, уйларнинг бир неча қавати қад ростлади. Мутахассисларнинг таъкидлашича, уй қуриладиган майдонлар бир неча метр ковланиб, шағал, шебен билан тўлдирилиб, юқори босим остида зичланган. Шундан кейингина фундамент қуйилган.\nМассивдаги ҳар бир уйнинг канализация тармоғи бир-бирига боғланади. Оқова сувлар тўпланадиган ва қайта ишланадиган алоҳида йирик сув-тозалаш иншооти қурилади.\nДавлатимиз раҳбари 20-21 май кунлари вилоятга ташрифи доирасида массивда олиб борилаётган қурилиш ишлари билан яқиндан танишди. Қурилиш ишлари сифати ва самарадорлигини ошириш, мавжуд камчиликларни бартараф этиш юзасидан тегишли топшириқлар берди.\nУлкан ҳудудда барпо этилаётган массивда яшовчилар учун зарур барча қулайлик ва шароитлар яратилади. Шунингдек, бу ерда мактабгача таълим ташкилоти, мактаб, гузар, бозорча, бир нечта минимаркетлар ҳам барпо этилади. Умуман, мазкур ҳудуд ўзининг бетакрор ландшафти, гўзал қиёфаси билан андижонликларнинг орзусидаги гўзал масканлардан бирига айланади.\n- Халқимиз қалбидаги эзгу мақсадларни амалга ошириш учун меҳнат қилади, фарзандларига тўй, уй-жой қилиш орзуси билан яшайди, бу ҳар биримизнинг ҳаётимиз мазмунига айланган ҳақиқат, — дейди Андижон вилояти Маҳалла ва оилани қўллаб-қувватлаш бошқармаси бошлиғи ўринбосари Ўктамжон Охунов. — Юртбошимиз ташаббуси билан бугун арзон уй-жойлар қурилишига алоҳида эътибор қаратилаётганлиги, бутун халқимиз, айниқса, андижонликларнинг дилидаги орзулари ижобати, десам асло муболаға бўлмайди.\nЮртдошларимизнинг уй-жойга бўлган эҳтиёжини қондириш, турмуш фаровонлигини юксалтиришга қаратилган бу каби хайрли ишлар шубҳасиз, уларнинг Президентимизга, давлатимизга ишончини, эртанги кунга умидини янада мустаҳкамлайди.\n“Иттифоқ” массивида барпо этилаётган кўп қаватли, арзон уйлар биринчи навбатда Андижон шаҳри, Андижон, Хўжаобод, Булоқбоши ва Жалақудуқ туманларидаги уй-жойга муҳтож, шунингдек, уй-жой олиш учун навбатда турган оилаларга берилиши кўзда тутилган.\nФахриддин УБАЙДУЛЛАЕВ, З. УМРЗОҚОВ (сурат), ЎзА


Motorola компанияси экрани синмайдиган смартфонини намойиш қилди\n17:56 / 28.10.2015\nMotorola компанияси экрани синмайдиган Droid Turbo 2 смартфонини оммага тақдим қилди. Ишлаб чиқарувчиларнинг сўзларига кўра, мазкур қурилма синмайдиган мониторли дунёдаги илк смартфон саналади, деб ёзмоқда компания расмий сайти.\nҚурилма экрани махсус ShatterShield технологияси билан ҳимояланган. 5,4 дюймли дисплей ерга тушиб кетган тақдирда унга зарар келтиришдан ҳимоя қилувчи беш қатламдан иборат махсус қоплама билан қопланган. Қоплама зарар кўрган тақдирда унинг ўрнини бошқаси билан алмаштириш мумкин бўлади. Ишлаб чиқарувчилар экраннинг ишлаш муддати учун 4 йиллик кафолат беришмоқда.\nVenture Beat журнали мухбири мазкур қурилма дисплейининг бақувватлигини текшириб кўрган. 30 маротаба смартфон экрани ерга тушириб юборилганда унинг синмаганини кўриш мумкин, лекин унинг четидаги кичик чизиқлар ва ёриқлар қайд қилинган.\nDroid Turbo 2 смартфони тўрт ядроли Qualcomm Snapdragon 810 процессори, такт частотаси 2 гигагерц. Асосий камера 21 мегапиксель, олд камера эса — беш мегапикселни ташкил қилади. Motorola шунингдек мазкур қурилмани 15 дақиқа давомида зарядлаб, 13 соат мобайнида ишлатиш мумкинлигини ҳам хабар қилган. Умуман олганда батарейка сиғими 48 соат ишлаш имконини беради.\nАҚШда мазкур смартфон 29 октябрдан бошлаб 624 доллар қийматида сотувга чиқарилади.


ФҚБ мутахассиси Ўзбекистон бош прокуратураси ходимлари учун амалий машғулот олиб бормоқда, 16-20 апрель, Тошкент. (АҚШнинг Тошкентдаги элчихонаси)\nТОШКЕНТ – Ўзбекистон Ички ишлар вазирлиги ва Тошкент шаҳар бош прокуратураси ходимлари портлашларни тергов қилиш бўйича ФҚБ томонидан ўтказилган бир ҳафталик ўқув семинарида иштирок этдилар. (ФҚБ)\nФҚБнинг тўрт нафар махсус агенти ва портловчи мосламалар бўйича мутахассислар апрель ойи ўрталарида Тошкентга ташриф буюрдилар. Бу ерда улар 16-20 апрель кунлари Бош прокуратура академиясида маъруза ўқиб, амалий тажрибалари билан ўртоқлашдилар.\n«Семинарнинг бир қисми амалий машғулотлардан иборат бўлди, унда Ички ишлар вазирлиги (ИИВ) ўқув майдончасида амалий тергов машқлари ўтказилди», дейилади АҚШнинг Ўзбекистондаги элчихонаси 26 апрель куни эълон қилган баёнотда.\n«Халқаро тренинглар ёрдамида ФҚБ ҳуқуқни муҳофаза қилиш соҳасидаги халқаро ҳамкорларга дастлабки ва илғор тергов усуллари, ҳамкорлик қилиш ва далилларни йиғишда ёрдам берадиган кўникмаларни ўргатади», деб айтган ФҚБ вакили АҚШ элчихонаси баёнотига асосан.\n«Портлашни тергов қилиш бўйича машғулотлар ҳуқуқни муҳофаза қилиш ходимлари ўртасида ҳамкорликни халқаро миқёсда кучайтиришга қаратилган», деб қўшимча қилган ФҚБ расмийси.\nЎзаро маслаҳат ва тажриба алмашинуви\nФҚБ мутахассислари томонидан учта автомашина портлаши бўйича ўқув машғулотлари олиб борилди, уларда портлаш юз берган жойда қандай қилиб далилларни тўплаш ва мутахассислар экспертизаси учун намуналарни қай тарзда олиш намойиш қилинди.\nМутахассислар ўз тажрибалари ҳақида сўзлаб бердилар ва тергов давомида юз бериши мумкин бўлган хатолар ҳақида огоҳлантирдилар.\n«Халқаро ҳуқуқни муҳофаза қилиш бўйича машғулотлар ва ҳамкорлик бизга тергов техникаси, далилларни тўплаш ва айблов қўйиш натижаларини бирлаштиришга ёрдам беради», деб баёнот берди АҚШ элчихонаси ҳудудий хавфсизлик идораси вакили. «ФҚБ мутахассислари ҳақиқий терговларда ўз тажрибалари билан ўртоқлашиш ва шундай амалий машғулотлар ўтказиш орқали АҚШ ва Ўзбекистон ўртасида хавфсизлик ва ҳуқуқни муҳофаза қилиш соҳасидаги ҳамкорликни кучайтиришга кўмаклашадилар. Бу билан биз, трансмиллий жиноятчилар ва террорчиларга қарши биргаликда кураша оламиз».\nХавфсизликка оид ҳамкорликни кучайтириш\nЎтган йил декабрь ойида Ўзбекистон бош прокуратураси ва ФҚБ ўзаро англашув меморандумини имзолаган эди.\nКейинчалик жорий йилнинг 15 мартида Ўзбекистон Бош прокуратураси АҚШ махфий хизматлари билан трансмиллий молиявий жиноятларга қарши кураш бўйича яна бир англашув меморандумини имзолаган.\nЎзбекистонлик таҳлилчиларнинг сўзларига кўра, Қўшма Штатлар билан хавфсизлик соҳасида ҳамкорлик қилиш, шу билан бирга, маҳоратли америкалик мутахассислардан тажриба олиш Ўзбекистон Бош прокуратураси ходимларининг малака оширишига ёрдам беради.\n«Ўзбекистон президенти Шавкат Мирзиёев учун Ўзбекистон Бош прокуратураси айни дамда асосий таянчдир», дейди тошкентлик сиёсатшунос Умид Асатуллаев Карвонсарой нашрига.\n«Бу ердан масъул лавозимлар учун кадрлар танлаб олинади», деди у. «Бош прокуратура зиммасига компанияларни қўллаб-қувватлашдан тортиб, ҳуқуқни муҳофаза қилиш идораларини бошқаришгача бўлган кенг кўламли вазифалар юклатилган.»


OzodDayjest: "Тил масаласида ëн беришлар бўлмаслиги шарт!"\n21 май 2022, Тошкент вақти: 21:09\nЎзбекистонда давлат тили тўғрисидаги қонун 1989 йил 21 октябрда қабул қилинган.\nДавлат идораларига давлат тилида мурожаат қилишга доир қонун лойиҳаси парламентда қабул қилинмади. Таниқли актриса қўли узун шахслар унга жазманлик таклиф этгани ҳақида сўзлаб берди. Олий Мажлис депутати тиббиётнинг бирламчи бўғинида штатлар қисқартирилганини танқид қилди.\nДавлат тили мақоми масаласи: Нега Россияда мумкин, Ўзбекистонда эса йўқ?\n“Миллий тикланиш” партияси таклиф этган давлат идораларига давлат тилида мурожаат қилишга доир қонун лойиҳаси парламентда қабул қилинмади. Бу ҳолат ижтимоий тармоқлар ҳамда маҳаллий матбуотда танқидий баҳоланди.\n“Биз томондан тил борасида ҳеч қандай ён беришлар бўлмаслиги шарт! Ён бериш, келишиш, муроса қилиш сиёсий, ҳарбий, иқтисодий, тижорий масалаларда мумкин ва керак. Лекин тил масаласида эмас!” деб ёзади таниқли ёзувчи ва олим Улуғбек Ҳамдам (“Оила даврасида” газетаси, 29 апрель).\nЁзувчига кўра, ўзбек тили давлат тили мақомида экан, барча мулоқотлар (жумладан, мурожаатлар ҳам) давлат тилида юргизилиши, мамлакатда яшаётган барча халқлар давлат тилини ўрганиши шарт.\nУ.Ҳамдам Ўзбекистоннинг тил сиёсатига нисбатан Москва босим ўтказса, дипломатик йўл тутиб, Россиянинг тил борасидаги сиёсатини ўзига кўзгу ўлароқ тутишни тавсия этган.\n“Бировларнинг мушугимизни “пишт” дейишлари ёмон, албатта. Лекин бундай “пишт”ларга эътибор берадиган даражада заиф эканлигимиз – ундан-да ёмон. Уйғониш, уйғониш ва яна уйғониш керак! Йўқса, “пишт”лар ҳадемай еру кўкдан ёмғиру селдек ёғила бошлайди”, деб огоҳлантиради у.\nАдлия вазирининг маслаҳатчиси ва блогер Шаҳноза Соатова ҳам бу масалага муносабат билдириб, нега Франция ёки Россияда ягона тилда иш юритиш мажбурий бўлиши мумкин-у, Ўзбекистонда мумкин эмас деган саволни қўяди.\n“Қизиқ, Франция 51 фоиз бошқа тилда гаплашадиган аҳолиси билан ягона француз тилида иш юритишни қандай жорий этди экан-а? Демократия маёғи бўлган бу ўлка халқаро конвенциялар талабларига қарамайдими ё биз халқаро конвенциялар талабларини нотўғри тушунамизми? Нега французларда мумкин, бизда эса йўқ? Нега Россияда мумкин, бизда эса йўқ? Нега Грузия, Арманистон, Озарбайжонда мумкин, бизда эса йўқ?” деб ёзди Ш.Соатова.\nАктриса Наргиза Абдуллаева: Жазман бўлишни рад этганим учун мени санъатдан узоқлаштиришди\nТаниқли актриса Наргиза Абдуллаева “Севимли” телеканалига берган интервьюсида айрим шахсларнинг ножўя таклифларига кўнмагани ортидан кинода кўринмай кетгани ҳақида сўзлаб берди.\n“Жуда катта таклифлар тушган, мени санъатдан олиб ташлашган. Мен уларнинг таклифига кўнмаганим учун. Шунақа қўли ҳаммаёққа етадиган инсонлар бор эди. Мен уларнинг жазмани бўлмаганим учун санъатдан узоқлашишимга тўғри келган”, дейди актриса.\nАммо қўли узун шахслар айнан ким эканига ойдинлик киритмаган.\nШунингдек, биринчи турмушидан ажрашган Н.Абдуллаева иккинчи хотин бўлиш учун таклифлар бўлгани, аммо уларни рад этганини айтган.\n“Иккинчи оила таклифи ҳам бўлган, бекитмайман. Ҳашаматли уй-жой, қиммат машина, хоҳлаган жойингизга борасиз, лекин бу менинг бахтиммас. Бировнинг эрини бекитиб олиб юриб кўчада... Уники у, меники эмас... Яхши кунларини мен билан ўтказмайди, тўй-ҳашамларда ёнимда туриб бера олмайди”, дейди актриса.\nАввалроқ Ирода Носирова, Шаҳзода Муҳаммедова, Феруза Норматова ва Жайрона каби актрисалар ҳам Daryo.uz нашрига санъатда ном ва нон топиш йўлида ножўя таклифларга дучор бўлганлари ҳақида гапириб берган эди.\nОлий Мажлис депутати тиббиётда штатлар қисқаришини танқид қилди\nОлий Мажлис Қонунчилик палатаси депутати Мақсуда Ворисова соғлиқни сақлаш тизими, хусусан, тиббиётнинг бирламчи бўғинида штатлар қисқартирилганини танқид қилди (“Ўзбекистон овози” газетаси, 2021 йил 16-сон).\nКўп тармоқли марказий поликлиникаларда болалар невропатологи, болалар отоларингологи, болалар эндокринологи, болалар офтальмологи, болалар ортопед-травматологи каби бир қатор мутахассислар сони кескин қисқартирилган. Педиатр учун муассасага битта иш ўрни ажратилган.\n“Демак, педиатр 6 соат ишлайди ва соат 14:00 дан сўнг поликлиникада педиатр шифокор қабули бўлмайди. Педиатр меҳнат таътилида ёки касаллик варақасида бўлган вақтда ҳам шу ҳолат”, дейди асли тиббиёт соҳаси вакили бўлган депутат.\nЧақалоқларда эмлаш ишларини хавфсиз амалга ошириш учун албатта невропатолог кўриги зарур. Бола ривожланишининг назорати тўғри олиб борилиши учун ҳам маълум муддатда тор доирадаги мутахассислар кўриги талаб қилинади. Аммо таклиф қилинган штат жадвалига кўра бу ишни амалга оширишнинг умуман иложи йўқ.\n“Оилавий поликлиникалар учун муассасага 1 иш ўрнида акушер-гинеколог штати таклиф қилинмоқда. Оилавий поликлиникага 40-50 минг аҳоли бириктирилган бўлса, унинг тенг ярми аёллардан иборат. Акушер-гинеколог зиммасига фақат ҳомиладорлар назорати эмас, балки барча ёшдаги қизлар ва аёллардаги гинекологик касалликларни аниқлаш ва даволаш юклатилгани ҳисобга олинса, бу меъёрни поликлиника тизимидан мутлақо бехабар одам таклиф қилгани маълум бўлади”, деб ҳисоблайди М.Ворисова.\nҚолаверса, оилавий шифокорлик пунктлари ва ҚВП учун мудир штати киритилмаган. Бу вазифа врачлардан бирига юкланган.\n“Бундай ҳолатда шифокор аҳолини тиббий кўрикдан ўтказиш, беморларни аниқлаш ва даволаш билан шуғуллансинми ёки битмас-туганмас ташкилий ишлар биланми?..” дея савол қўяди у.\nДепутат М.Ворисова амбулатор-поликлиника тизимидаги барча муассасаларни аҳоли сонига қараб тоифаларга ажратиш ва штатларни тиббий ёрдам ҳажмига кўра қайта кўриб чиқиш лозимлигини таъкидлаган.


Қайси юртдан қайси соҳа бўйича кўп олимлар етишиб чиқса, билингки, бу – ўша халқнинг ўша илмга муҳаббати зиёдалигидан бўлади. Бунга инсоният тарихида мисоллар кўп: шумерлар деҳқончилик ишларига муҳаббатли бўлгани боис ўз даврида бу борада мислсиз ютуқларни қўлга киритган. Ақл бовар қилмас суғориш тизимларини ихтиро қилган; юнонлар фалсафага муҳаббатли бўлгани боис фалсафа илмининг дарғалари – Афлотуну арастулар ана шу маконда камолга етган ва ҳоказолар.\nЎрта асрларга келиб эса ҳидоятга бошловчи бўлиб Пайғамбаримиз Муҳаммад мустафо соллаллоҳу алайҳи васаллам келдилар ва дунёнинг қиёфаси бутунлай ўзгариб кетди. Арабистон ярим оролидан порлаган Ислом нури бутун оламни мунаввар қилди. Хусусан, азалдан фитратида ҳақ динга мойиллик бўлган бизнинг халқимизни ҳам. Миллатимиз исломга шу қадар муҳаббат қўйиб, унинг арконларини ўта иштиёқ билан ўзлаштирди ва таълимотини кучли чанқоқлик билан ўрганди. Натижада Ислом илмини бойитган буюк олимлар бизнинг муаззам юртимиздан, илмга, ибодатга ташна миллатимиз ичидан чиқди.\nУламолар эътироф этганидек, Ислом Арабистонда туғилди ва Мовароуннаҳрда камолга етди.\nИслом илми равнақига ҳисса қўшган аждодларимиз кўп. Уларнинг асарларини бўлмаса-да, исми шарифларини ўрганиб олди кўпчилик. Аммо бу ерда эътиборга молик бошқа масала бор: қачонки Қуръони каримни ёддан билган мураттаб қорилар, фақиҳлар, мужтаҳидлар ва бошқа диний олимлар кўп бўлган вақтда биз ҳозир дунёвий илмлар деб атаётган фанлар ҳам бемисл тезликда ривожланган. Қачонки динимизга эътиқодимиз сусайиб бошлаган чоқдан дунёвий ишларимиз ҳам ортга кетаверган...\nАммо, азизлар биласизки, агар бани Одам ер юзида ўз ақли билан тўғри йўлни топиб яшаб кета олганида Аллоҳ таоло ҳеч қайси динни нозил қилмас эди, эҳтимол. Лекин бу имконсиз. Чунки инсоннинг яралиши шунақа. “Биз ўз кучимиз, илмимиз билан ундай бўлдик, бундай бўлдик”, дея лоф ураётганларга ҳам синов учун бериб қўйганки, эртага унинг ҳар заррасининг ҳисобини сўрайди.\nДемак, ҳалол-ҳаромни, увол-савобни, оқу қорани таниш учун динга муҳтожмиз. Зотан, болага динсиз тарбия беришга уриниш, уни тарбиядан маҳрум қилиш демоқдир. ХIХ асрда яшаган машҳур француз адиби ва файласуфи Виктор Гюго: “Таълим дин асосида бўлиши лозим, шундагина яхши одамлар етишади”, деган эди.\nМуҳтарам Президентимизнинг кечагина эълон қилинган “Диний-маърифий соҳа фаолиятини тубдан такомиллаштириш чора-тадбирлари тўғрисида”ги фармони замирида миллатимиз табиатидаги Исломга муҳаббат ва илмга ташналик хусусиятлари мавжуд.\nФармоннинг биринчи бандида “Қуйидагилар диний-маърифий соҳа фаолиятини тубдан такомиллаштиришнинг устувор йўналишлари этиб белгилансин: “жаҳолатга қарши маърифат”, дейилган.\nАна шу ғоя замирида динимиз кўрсатмаси ва аждодларимиз ҳикмати барқ уриб турибди. Чунки жаҳолатга қарши жаҳолат билан жавоб қайтарган киши маърифатли бўлиши мумкинми?\nШундай экан, динимизнинг инсонпарварлик моҳиятини, эзгулик, тинчлик ва инсонийлик каби фазилатлар азалий қадриятларимиз ифодаси эканини кенг ёритиш; ислом ва жаҳон цивилизациясига бебаҳо ҳисса қўшган аждодларимизнинг бой маданий меросини пухта ўрганиш асосида ёшларнинг онгу тафаккурини шакллантириш; жамиятда бағрикенглик, ўзаро ҳурмат, меҳр-оқибат, тинчлик ва тотувликни, ижтимоий-маънавий муҳит барқарорлигини таъминлашда диний-маърифий соҳа вакилларининг дахлдорлик ҳисси ва иштирокини янада ошириш; диний-маърифий ташкилотларнинг моддий-техник таъминотини мустаҳкамлаш, соҳа вакиллари меҳнатини муносиб рағбатлантириш ва ижтимоий ҳимоясини кучайтириш; глобаллашув шароитида жамиятимиздаги ижтимоий-маънавий муҳит барқарорлиги ва эътиқод эркинлигига таҳдид туғдириши мумкин бўлган омилларни барвақт аниқлаш ва олдини олишга қаратилган ахборот-таҳлилий фаолиятни кучайтириш; диний ва дунёвий билимлар уйғунлигини ривожлантириш асосида таълим сифатини ошириш, диний-маърифий соҳада малакали кадрлар тайёрлаш, қайта тайёрлаш ва малакасини оширишнинг яхлит тизимини яратиш ва яна кўплаб олижаноб масалаларда фаоллик кўрсатмоғимиз динимиз, халқимиз, давлатимиз, давлатимиз раҳбарининг талабидир.\nУшбу ишларни самарали ташкил этиш борасида айни фармоннинг ўзидан қуйидаги масалалар ҳам ўрин олганки, динимиз равнақи, жамиятимиз ривожида уларнинг ҳар бирининг ўрни беқиёс бўлади, иншоаллоҳ.\nВазирлар Маҳкамаси ҳузуридаги Дин ишлари бўйича қўмита тузилмасида 15 та штат бирлигидан иборат Диний-ижтимоий жараёнларни ўрганиш ахборот-таҳлил маркази ташкил этиш; Ўзбекистон ислом академияси ва Тошкент ислом университети негизида Ўзбекистон халқаро ислом академиясини ташкил этиш; Ўзбекистондаги Ислом цивилизацияси марказининг олий диний-маърифий таълим муассасаси шаклидаги Ҳадис илми мактабини ташкил этиш; Ўзбекистон мусулмонлари идораси ҳузурида “Вақф” хайрия жамоат фонди ташкил этилгани.\nМазкур даргоҳлар кўп асрлик миллий ва диний қадриятларимизни асраб-авайлаш, дунё илм-фани ва маданияти ривожига улкан ҳисса қўшган аждодларимизнинг бебаҳо меросини ўрганиш, унинг асосида ёшларни комил инсон этиб тарбиялаш, жамиятда барқарор ижтимоий-маънавий муҳитни таъминлаш борасида муҳим роль ўйнайди, иншоаллоҳ.\n846 марта ўқилди\nДругие материалы в этой категории: « Насиҳат қилинг, шарманда қилманг!\tФатво ҳайъатига келган саволлар (5-қисм) »


«Ўзларига бир назар солсинлар». Сульшер «МЮ»нинг баъзи футболчиларидан норозилигини билдирди\nЖума, 19 Апрел\n«Манчестер Юнайтед» бош мураббийи Оле-Гуннар Сульшер жамоанинг баъзи аъзоларига эътирози борлигини қайд этиб ўтди.\n«Бу ерда ишлай бошлаганимдан буён футболчилар ҳақида кўп нарсаларни билиб олдим. Уларнинг аксарияти ўз ишига бўлган муносабати билан менда ҳақиқатан ҳам яхши таассурот қолдиришди. Лекин айримлари ҳақиқий даражалари қандайлигини кўриш учун ўзларига яхшироқ назар солишлари керак.\nФутболчиларнинг кўпчилиги агар астойдил тер тўкса, яна ҳам яхшироқ ўйнай олиши мумкинлигини биладилар.\nМарсиял ўз ўйини устида ўйлаб кўриши керакми? Мен у билан гаплашдим. Энтони – улкан истеъдод соҳиби, янги шартнома имзолади. У биз унга ишонишимизни билади.\nАлбатта, ёзда трансферлар бўлади. Биламан, танқидлар кўп бўлди. Лекин бу танқидчиларнинг ҳаммаси ҳам нима бўлаётганидан хабардорми-йўқми, буни билмайман. Клубда скаутлар бор, улар яхши футболчиларни излаб сайёра бўйлаб кезиб юришади. Биз футболчилар билан уларнинг характери, сифатлари, нархи ва клубда узоқ вақт ўйнай олиши ёки олмаслигига қараб, шартнома тузамиз. Ишончим комилки, керакли ўйинчиларни жалб этиш учун имкон доирасидаги барча ишни қиламиз», – деган Сульшернинг сўзларини келтирмоқда Sky Sports.\nМаълумот учун, ҳозирда «қизил иблислар» АПЛ жадвалида 64 очко билан 6-ўринда бормоқда. 4-5-ўринлардаги «Арсенал» ва «Челси» 66 очкодан жамғарган. «Юнайтед» мавсумни «Эвертон» (якшанбада), «Манчестер Сити», «Челси», «Ҳаддерсфилд» ва «Кардифф»га қарши ўйинлар билан якунлайди.\nЭслатиб ўтамиз, аввалроқ манкунианликлар клуби раҳбарияти норвегиялик мутахассисга ёз учун камида учта трансферни кафолатлагани хабар қилинган эди.\nЭмери: «Мағлубиятга лойиқ эмасдик»\nАПЛ. «Арсенал» Чемпионшипдан чиққан жамоага ютқазди\nМариано Диас АПЛга йўл олиши мумкин\nРой Кин: «Манчестер Юнайтед» футболчиларидан жирканаман»


MSF: Қундуздаги тажовуздан сўнг яна 33 кишининг тақдири номаълумлигича қолмоқда\n15:35 / 09.10.2015\n“Чегарасиз шифокорлар” халқаро ташкилотининг маълум қилишича, Қундуз шаҳридаги тиббий марказга уюштирилган ҳужумдан сўнг ҳанузгача 33 кишининг тақдири номаълумлигича қолмоқда. NBC телеканалининг эслатиб ўтишича, 3 октябрь куни шифохонага бомба ташланиши оқибатида 22 киши ҳалок бўлган эди.\nАйни кунларда 24 ходим ва 9 бемордан дарак олиб бўлмаяпти. Ҳужум чоғида бинода 200дан ортиқ одам, шу жумладан, 105 бемор бўлган.\n“Қундуздаги шифохонанинг травматология марказида 461 киши ишлайди. Биз улардан 24 нафарининг ҳолидан хабар ололмаяпмиз. Улар дом-дараксиз кетган деб ҳисобланмоқда”, - деди ташкилот вакили Гилем Молинье.


" Имом Ризо алайҳи салом шаҳодат топган куни"-га бағишланган махсус\nMonday, 22 December 2014 14:44\nАзиз тингловчилар ушбу дастуримиз давомида Имом Ризо алайҳи саломнинг ҳаётлари ва Оллоҳ таоло бандаларининг ўзига хос бўлган хусусиятлари ҳақида сўҳбатлашамиз.\nУшбу кунда имоматнинг саккизинчи имоми Имом Али Бин Мусо Ар-Ризо алайҳи салом дунёни тарк этиши билан нубуват бўстонининг яна бир гули сўлди. Аммо унинг малакутий оромгоҳи эса, Эронда ҳалигача зиёратчилар ва мусулмонларнинг зиёратгоҳига айланган бир муқаддас макон бўлиб қолган. Бугун имоматнинг саккизинчи имоми шаҳодат топган кунига туғри келади. Шунинг учун ушбу қайғули муносибат билан барча мусулмонларга тасаллият изҳор этамиз.\nИмом Али Бин Мусо алайҳи салом турли лақабларни олган эдилар. Аммо ушбу имомнинг сифат ва лақабларидан энг машҳури "Ризо" эди. Яъни ул ҳазрат Парвардигорнинг истак-хоҳишига розий эди ва шунингдек дўстлари ҳам ул ҳазратдан розий эдилар ва душманлари эса норозий бўлиш учун ул ҳазратдан далил топмас эдилар. Шунингдек, Имом Ризо алайҳи салом "ғариб" лақабини ҳам олган эди. Чунки Аббосийлар ҳокими Маъмун томонидан тазйиқ ўтказиши сабабли пок ўз аждодларининг сарзамини бўлган Мадина шаҳрини тарк этиб, Маъмун қароргоҳи Хуросонга келган эди. Ва ниҳоят ғурбатда шаҳид бўлди.\nМаъмун ўзининг хом хаёли билан Имом Ризо алайҳи салом вилоятни қабул қилиши билан ҳам аҳли байт алайҳи саломни севадиганларнинг ноқонуний ҳокимиятига қарши қиёмининг олдини олиш ва Имомни тўлиқ тарзда ўз назорати остига олишни ва энг муҳими. ўзининг ноқонуний ҳокимиятини Имом Ризо алайҳи салом номи билан жилвалантиришни истарди. Аммо Имом Ризо алайҳи салом огоҳлик ҳаракатлари билан ушбу фурсатни исломни қайтадан жонлаштириш ва мусулмонларни ҳидоят этиш учун сарфлади.\nИмом Ризо алайҳи салом ўз ватанидан Хуросон томон йўл олганида Мадина шаҳрини хабар беришди. Ул ҳазрат Расули Акрам салаллоҳу алайҳи ва олиҳи ва салламнинг ҳарамлари, ўз хонадони билан хайрлашиш вақтида, ўз дуолари ва йиғлашлари билан бу сафар ўлим сафари бўладиганини тушунтириб, шу тартиб билан Маъмуннинг асл мақсадини ошкор этиб бердилар.\nШунингдек, Имом Ризо алайҳи саломни ўлдириш билан таҳдид қилмагунларича вилоятни қабул қилмади ва ушбу таклифларга қарши шу даражада мухолифат этдиларки, барчалар Маъмуннинг мажбур этгани ва ул ҳазратнинг мухолиф эканликларидан бохабар бўлишди. Албатта Имом Ризо алайҳи салом вилоятнинг валиаҳдлигини қабул қилиш учун шарт-шароит қуйдилар. Жумладан уруш ва тинчлик фармонларини содир этиш, мансабларга тайинлаш ёки олиб ташлаш каби ҳукуматнинг ишларига дахолат этмаслик шартини қуйди.\nИмом Ризо алайҳи саломнинг олимона ушбу тўқнашувлари нафақат Маъмуннинг чизган режаларини барбод этди , балки аҳли байт ва унинг ёронлари учун фурсат яратиб берди. Имом Ризо алайҳи салом вилоятнинг валиаҳдлигини олиши аҳли байтлари ва дўстлари учун руҳия бағишлади. Мунтазам равишда тазйиқ ва босимларга юзмаюз бўлган Расули Акрам салаллоҳу алайҳи ва олиҳи ва саллам аҳли байтларининг ҳукуматлари Имом Ризо алайҳи саломнинг баракати туфайли аҳли байт фазилатлари билан ошно бўлмаганлар ошно бўлишди ва душманлар эса ўз мағлубиятларини ҳисс этишди.\nМаъмун Имом Ризо алайҳи саломнинг иллоҳий мақомини халқ назарида йўқотиш учун бошқа бир фитна-найрангни уйлаб чиқди ва бу эса илмий ва диний баҳс-мунозарани ташкил этиш фитнаси эди. Маъмун Имом Ризо алайҳи саломга ғалаба қозониш эҳтимолига эга бўлган шахсларни зудлик билан баҳс-монозараларга даъват этарди. Аммо Имом Ризо алайҳи салом турли мазҳаб ва динлар вакиллари бўлган шахслар устидан ғалаба қилди ва унинг турли билимлардаги илмининг овозаси мамлакатда тарқалди.\nАна шу вақти Маъмун қатл этиш хулосасига келди. Шу тартиб билан Имом Ризо алайҳи салом номига валиаҳдлик фармони содир этилганидан бир йил ўтганидан сўнг, Маъмун ўзининг катта жиноятини, яъни имом Ризо алайҳи саломни қатл этишга қул ўрди.\nАгарчи Имом Ризо алайҳи салом ғарибликда шаҳид бўлган бўлсада, аммо инсон саодати учун аҳли байт алайҳим саломлар орқали Оллаҳ таоло ҳидоятининг нурафшон бўлган нури сўлмади. Ул ҳазратдан инсонларга қолдирган бой мероси ва гажинаси бу инсонларнинг парҳизкорликларидир.\nДастуримизнинг ушбу қисмида, Имом Ризо алайҳи салом ҳақида ҳикоялайдиган ҳодислардан бири ҳақида сўҳбатлашамиз. Бу ҳадисда, Парвардигорнинг солеҳ бандаларининг беш хислатлари ҳақида тўхталиб ўтилган.\nБу тавсиялар эса ҳар биримиз учун ҳидоят чироғи бўлиши лозим.\nСолеҳ бандаларнинг биринчи хусусиятлари Имом Ризо алайҳи салом каломида шундан иборатки, агар улар эзгў бирон ишни амалга оширсалар, бу ишни ижро этганларидан хурсанд бўлишади.\nРивоятларда айтилишича, бир шахс Расули акрам салаллоҳу алайҳи ва олиҳи ва саллам олдиларига келиб айтди: "Мен илмни ўзимда сир тўтиб ошкор қилмайман ва бошқалар ундан бохабар бўлишларини ёқтирмайман. Аммо улар тасодуфан ёки кўтилмаганда бохабар бўлишади. Мен эса халқнинг бохабар бўлишларидан хурсанд бўламан.\nРасули Акрам салаллоҳу алайҳи ва олиҳи ва саллам буюрдилар: Сен учун икки мукофот ато этилади. Сир сақлаш мукофоти ва ошкор этиш мукофоти. Агар бу хурсанд бўлиш риёкорлик юзасидан бўлса, ботил бир амалдир. Аммо ушбу яхши амал ошкор бўлмай қолиши ҳам мумкин. Аммо эзгў амаллар қилувчи инсонларнинг хурсандчилиги Оллоҳ таоло ризоятини олиш сабабидандир. Демак, ушбу хурсандчилик на риё қилиш ва на такаббур қилишдир. Балки бир руҳий ва маънавий ҳолатдирки, эзгў амалларни амалга ошириш ва Оллоҳ таолога яқинлашишидан кейин вужудга келади.\nПарвардигорнинг яхши бандаларининг иккинчи хусисиятлари Имом Ризо алайҳи саломнинг нуқтаи назаридан шундан иборатки, ёмон бирон ишга қул ўрганларида Парвардигордан кечирим сўрайдилар. Оллоҳ таоло Қуръони каримда шундай буюради: "У тақводор зотлар) қачонки бирон-бир нолойиқ иш қилиб қуйсалар ёки (қандайдир гуноҳ иш қилиш билан) ўзларига зулм қилсалар, дарҳол Оллоҳни эслаб, гуноҳларини мағфират қилишни сўрайдиган, - ҳар қандай гуноҳни ёлғиз Оллоҳгина мағфират қилур,- билган ҳолларида қилган гуноҳларида давом этмайдиган кишилардир) .\nНамуна тафсирида ушбу оятнинг тафсири ҳақида шундай келтирилади. Бу оятда фойдаланган таъбирлардан шундай маъно келиб чиқадики, Оллоҳ таоло ёдида бўлган инсон гуноҳ содир этмайди. Оллоҳни эсидан чиқарганида ва унинг бор вужуди ғафлатда қолганида фақат гуноҳ этади. Аммо бу фаромушхотирлик ва ғафлат парҳизкор инсонларда кўп давом этмайди. Чунки зудлик билан Оллоҳнинг ёдига тушишади. Улар Оллоҳ таолодан бошқа паноҳгоҳ йуқлигини ҳисс этишади. Ва ўз гуноҳларини кечиришни фақат ундан сўрайдилар.\nИмом Ризо алайҳи салом нуқтаи назаридан яхши бандаларнинг учинчи хусусиятлари шундан иборатки, бирон неъмат уларга ато этилса, миннатдор бўлишади.\nДар ҳақиқат шукрона қиладиган бандалар, шундай инсонлар бўлишадики, тилларидан яратувчидан шукрона айтиш тушмайди. Бундай инсонлар қалб иймонлари билан бу оламдаги ҳар бир неъмат Оллоҳ таоло ва унинг раҳмати ва лутфу инояти билан бандаларига ато этилади,-деб билишади.\nMore in this category: « Имом Ризо (а)вилодат топган куонлари


Коронавирусга чалинганлар учун қай бири муҳим:: жисмоний фаолликми ё кўпроқ дам олиш? » Ўзбекистон янгиликлари – Zamin.uz\n, 04 2020, 18:57\nКоронавирусга чалинганлар учун қай бири муҳим:: жисмоний фаолликми ё кўпроқ дам олиш?\n26 июл, 12:48 2 209 Ҳаёт тарзи\nСавол: Коронавирусни юқтириб олган инсонлар жисмоний фаоллик билан шуғулланишлари тавсия этиладими ёки кўпроқ дам олишлари керакми?\nЖавоб: Ҳаммаси меъёрида бўлиши керак. Касаллиги аломатсиз ёки енгил шаклда кечаётган беморлар нафас тизими функционал ҳолатини ва жисмоний фаолликни унутмасликлари керак, яъни ҳар кунги эрталабки қиздирувчи 10-15 минутлик бадантарбия машқлари жуда муҳим.\nНафас гимнастикаларини кун давомида 3 марта, имкон қадар 5-10 минутдан амалга ошириш керак. Чуқур нафас олиш 6 секунд давомида ва секин нафас чиқариш 4-5 мартагача. Бу машқлар вируснинг ўпка тўқимасига мойиллиги борлиги учун ҳам яхши шамоллатилган хонада бажарилиши керак.\nНафас гимнастикасининг жуда хилма хил турлари мавжуд: Бурденко усули, Йога, Тибет усуллари. Уларни ҳар бир киши мустақил равишда ижтимоий тармоқлардан топиб, ҳар ким ўзи учун мосини танлаб, ўзлаштириши мумкин.\nАритмия: аломатлар, сабаблар ва даволаш усуллари 02 янв, 15:44\nЖисмоний машқлар орқали ишонч ҳиссини ривожлантирамиз 03 июн, 18:33\nҚандай қилиб 5 дақиқада дам олиш мумкин? 28 мая, 00:05\nХотиржам уйқуга кетишнинг 6 усули 03 мар, 22:53


Назарбоев нега фикрини ўзгартирди?\nТуркманистон президенти Гурбангули Бердимуҳаммедов сўнгги ўн ой ичида учинчи марта амнистия эълон қилди. Қозоқларда давлатчилик бўлмаганини таъкидлаб келган президент Нурсултон Назарбоев “Қозоқ давлатчилигига 550 йил тўлгани”ни иддао қилди.\nТуркманистон: Йилига тўрт марта амнистия\nТуркманистон президенти Гурбангули Бердимуҳаммедов сўнгги ўн ой ичида учинчи марта амнистия эълон қилди. Ашгабатдан олинган маълумотларга қараганда, амнистия туфайли озод қилинганларнинг биринчи гуруҳи уйларига етиб борган.\n2014 йил 19 февралида Гурбангули Бердимуҳаммедов 859 маҳбусни қамоқдан озод қилиш ҳақидаги амнистияни имзолаган эди. Рамазон ойида эса иккинчи марта амнистия эълон қилиниб, 1095 одам озод қилинган. Туркманистон Мустақиллик куни арафасида берилган амнистияда эса қанча маҳбус қамоқдан чиқарилиши айтилмаган.\n-Бу галги амнистиянинг аввалгиларидан фарқи ҳам унда қанча одам озод қилиниши айтилмаганидадир. Ҳеч қандай рақам кўрсатилмаган. Амнистия туркман халқи анъаналарига амал қилган ҳолда оилавий қадриятларни қўллаб-қувватлаш мақсадида эълон қилингани қайд этилган, -деди туркманистонлик мустақил кузатувчи Нурберди Нурмаммедов.\nАввалги туркманбоши Сапармурод Ниёзов йилда бир марта амнистия беришни анъанага айлантирган эди. Гурбангули Бердимуҳаммедов эса йилига тўрт мартагача амнистия эълон қилмоқда.\nАмнистия асосида асосан майда жиноятларда айбланганлар озод қилинаётир. Сиёсий маҳбусларга амнистия қўлланилмайди. Ҳуқуқ фаолларининг билдиришича, туркманистон қамоқларида юзга яқин сиёсий макҳбус сақланмоқда.\nҚозоғистон: Назарбоев қозоқ давлатчилиги ҳақида фикрини ўзгартирди\nҚозоқларда давлатчилик бўлмаганини таъкидлаб келган президент Нурсултон Назарбоев “Қозоқ давлатчилигига 550 йил тўлгани”ни иддао қилди.\nНазарбоев Остона шаҳар ҳокимиятида 22 октябрда сўзлаган нутқида “2015 йилда биз қозоқ давлатчилигининг 550 йиллигини нишонлаймиз”, деб билдирди.\nСиёсатшунос Айдос Саримнинг айтишича, Нурсултон Назарбоев 1990 йилларда қозоқ хонлари ҳақида кўп гапирган, бироқ 2005 йилдан бошлаб “аввал қозоқларда давлатчилик бўлмаган”, қабилидаги гапларни айта бошлаган.\nСиёсатшунос Назарбоев ўз фикрни президент Путиннинг бир неча ой олдин айтган гапларидан сўнг ўзгартирган бўлишини эҳтимолдан соқит қилмайди.\nШу йилнинг 29 августда Путин Бутунроссия ёшлар форумида сўзлаган нутқида: “Назарбоев қозоқларда ҳеч қачон бўлмаган давлатчиликка асос солди”, деб айтган эди.\nҚозоғистонлик сиёсатшунослар фикрича, мана шу гап Назарбоевни хушёр торттирган. Негаки, Украина бўҳрони бошланиши арафасида Россия сиёсий доираларида “украин деган миллат йўқ, бу сунъий давлат” қабилидаги баёнотлар янграй бошлаган эди.\nТожикистон: “Одноклассник”да қизлар тожик йигитларни жиҳодга чорламоқда\nОзодлик радиоси тожик хизматининг билдиришича, сўнгги пайтларда Россияда юрган тожикистонлик меҳнат муҳожирлари ижтимоий тармоқлар, жумладан, “Одноклассник” орқали тожик қизларидан Суриядаги жиҳодда иштирок этишга чақириқ олмоқда.\nТожикистон куч ишлатар тузилмалари расмий маълумотида Сурияга тожиклар Россия орқали чиқиб кетаётгани иддао қилинади.\nРаҳимзоданинг билдиришича, айни пайтда Сурияда яна 200 нафар тожикистонлик жангларда иштирок этаётгани аниқланган.\nТожикистонлик экспертлар фикрича, ижтимоий тармоқлардаги “жиҳодга чақириқ”лар асосан келажакка ишончини йўқотган ва айни тузимда ўз муаммолари ҳал этилмаслигига ишонган ёшлар томонидан самимий қабул қилинмоқда.\n“Бу ёшлар бу дунёда умидини йўқотганлардандир, улар нарги дунёда жаннатга тушишларига ишонган ҳолда жиҳодга бормоқда”, деди диншунос олим Саидаҳмад Қаландаров.\nАйрим маълумотларга қараганда, Тожикистонда 500 минг одам “Одноклассник” ижтимоий тармоғидан фойдаланади. Мазкур тармоқда қўлларида қурол ушлаган ёш тожик йигитларининг суратларини кўплаб топиш мумкин.


Қулупнай даласи бузилишига ички ишлар ходимлари алоқадор эмас — ИИБ – Газета.uz\nҚулупнай даласи бузилишига ички ишлар ходимлари алоқадор эмас — ИИБ\nИжтимоий тармоқларда Қибрайдаги қулупнай далаларидан бири бульдозер билан бузиб ташланаётгани акс этган видео тарқалди. Лавҳада воқеа жойида ички ишлар ходимлари ҳам бўлганлигини кўриш мумкин. Халқ кенгаши депутати Феруза Бабашева «қулупнайни экишдан олдин тўхтатилса бўлмасмиди?», — деб ёзди. Вилоят ИИБ ердаги ҳосилни териб олиш ёки буздириш ишларига ички ишлар ходимлари алоқадор эмаслигини таъкидлади.\nLotinchada 20 май 2021, 14:44 Жамият\nИжтимоий тармоқларда «Қибрай туманида 9 гектарлик тайёр пишган қулупнай бузиб вайрон қилиб ташланди» номли видео тарқалди. Унда қулупнай экилган дала бульдозер билан бузиб ташланаётганлигини кўриш мумкин. Лавҳада ички ишлар органи ходимлари иштирок этаётгани ҳам акс этган.\nМазкур видео юзасидан Халқ деморатик партияси Ўрта Чирчиқ туман кенгаши раиси, депутат Феруза Бабашева муносабат билдирди.\n«Нима учун ҳуқуқ-тарғибот органлари, Қибрай тумани ИИБ бошлиғи қулупнай пишгунча қаерда эди? Дехқоннинг шунча меҳнати, маблағи, сарф-харажати нима бўлади? Ўзи пандемия даврида қанча аҳоли қийналди, моддий ва маънавий зарар кўрди. Хўп қулупнай экиш учун рухсат йўқ экан, экмасидан, хосил пишмасидан аввал тўхтатилса бўлмасмиди? Дехқонга, экинга, меҳнатга, сарф-харажатга ачиндим», — деб ёзади депутат.\nҲолат юзасидан Тошкент вилояти ИИБ матбуот котиби Бобур Туляганов изоҳ бериб, даланинг бузилишига ички ишлар ходимлари алоқадор эмасликларини таъкидлаган.\nВидеолавҳа бўйича ўрганиш ишлари тегишли масъуллар томонидан олиб борилмоқда ва натижалар бўйича батафсил маълумот берилади, дея маълум қилди Қибрай тумани ҳокимлиги матбуот хизмати.


Хокимият - ҚЎШНИЧИЛИК-МИНГ ЙИЛЧИЛИК\nЮртбошимизнинг Олий Мажлисга йўллаган Мурожаатномаларида, алохида таькидлаб ўтганларидек, Махалла фуқоролар йиғини раислари ва унинг жамоасига қўрсатмалар бериб, уларга топшириқ ва фаолиятларига кўрсатмалар бердилар. Лекин шунга қарамай баьзи махалаларда яшовчи қўни-қўшнилар орасида чегара талашиб келиб чиқаётган жанжалли ишларга дуч келамоқдамиз. Собит қадам билан иш олиб борилаётган кўпкина махаллаларда яраштирув, келиштурув ишлари амалга оширилмоқда. Натижада қўни-қўшнилар келишиб, хатто қуда-анда бўлиб кетишмоқда.\nЯқинда мен Оққўрғон туманидаги “Хосилдор” “Элтамғали” ва “Ёшлик” МФЙларида бўлиб, сайловчиларнинг хаётлари ва турмуш тарзлари билан яқиндан танишдим. Махаллаларда камчиликларни синчиковлик билан ўргандим. Баьзилари шу ернинг ўзида хал бўлди ва баьзиларини шу ердаги махалладошлар билан биргаликда хал қилишга харакат қилдик. Бунда махаллаларнинг фаоллари, туман ер ва кадастр хизмати бўлими ходимлари, туман яраштирув комиссияси аьзолари ва кенг жамоатчилик фаол қатнашдилар. Кўпчилик қўшниларнинг чегара муаммолари келиб чиқмаслиги учун нималарга амал қилишлари тўғрисида ўз фикр ва мулохазаларини билдиришди.\nЙиғилганлар орасида ўзининг фикр ва мулохазаларини билан Туман “Ер ресурслари ва кадастр хизмати” бўлими ходими Азамат Тўрақулов ўртоқлашди\n-Хозирги вақтда хар бир хўжалик ўзининг уй-жойи ва эгаллаб турган худудининг кадастр хужжати, эгалик хуқуқини берувчи гувохномага эга бўлиши талаб қилинмоқда. Туман хокимининг қарори билан фуқарога ер майдони ажратилганида, шу майдоннинг хуқуқий эгаси бўлиши учун биринчи бўлиб бизга мурожаат қилишлари керак. Биз мутассадилар қўшнилар гувохлигида ер майдони қарор асосида ажратиб ўлчанади. Атроф қўшниларнинг розилигини тасдиқловчи имзолари билан ер ажратилиб берилди.\nАгар яшаб келаётган хонадон эгалари ёнидан янги хўжалик учун ер майдони ажратилиб берилаётган бўлса, чегаралар қўшнилар гувохлигида чегара қисми қатьий қилиб белгилаб қўйилади ва қўшнилар имзоси билан чегаранинг тўғри белгиланганлиги тасдиқланади. Агар янги қўшни уй-жой қурмоқчи бўлса, қўшни билан чегара қисимларини яна бир бор кўриб олишлари керак. Тушунмовчилик келиб чиқса, биздан мутахассисларни чақириши керак. Уни қурилишини чегарадан қанча метр ташлаб уй-жой қурилишини, ўрта деворнинг олиниши тўғрисида аниқ кўрсатма беради. Ана шунда хеч қандай муаммолар келиб чиқмайди. Ана шунда сиз “Қўшнинг тинч, сен тинч” тамойилига амал қилиб, бахтли-саодатли хаёт кечириш бахтига эга бўладилар. Халқимизнмнг “Маслахатли тўй татимас”деган нақлнинг нақадар тўғрилиги яна бир бор ишонч хосил қиласиз.\nМен Азамат Тўрақулов билан бирга бир неча муаммоларни хал этиш учун тушунтириш ишларини олиб бордик. Биз бундай нохуш жанжалларнинг олдини олиш учун ва чиққан жанжалларни хал қилиш учун дахлдор шахслар билан биргаликда хал қилаверамиз.\nЎзбекистон Олий Мажлиси Қонунчилик палатаси депутати.\nНашр этиш Ўқилди : 19007